text:
Essuula 3
1 N'omusota gwali mukalabakalaba okusinga ensolo zonna ez'omu nsiko, ze yakola Mukama Katonda. Ne gugamba omukazi nti Bw'atyo bwe yayogera Katonda nti Temulyanga ku miti gyonna egy'omu lusuku?
2 Omukazi n'agamba omusota nti Ebibala by'emiti egy'omu lusuku tulya;
3 Wabula ebibala by'omuti oguli wakati mu lusuku, Katonda yayogera nti Temugulyangako newakubadde okugukwatangako muleme okufa.
4 Omusota ne gugamba omukazi nti Okufa temulifa.
5 Kubanga Katonda amanyi nti olunaku lwe muligulyako mmwe, amaaso gammwe lwe galizibuka, nammwe muliba nga Katonda okumanyanga obulungi n'obubi.
6 Omukazi bwe yalaba ng'omuti mulungi okulya, era nga gusanyusa amaaso n'omuti nga gwa kwegombebwa, okuleeta amagezi, n'anoga ku bibala byagwo n'alya, n'awa era ne ku musajja we naye n'alya.
7 Amaaso gaabwe bombi ne gazibuka ne beetegeera nga baali bwereere; ne batunga amalagala g'emiti ne beekolera eby'okwambala.
8 Ne bawulira eddoboozi lya Mukama Katonda ng'atambula mu lusuku mu kiseera eky'empewo: omusajja ne mukazi we ne beekweka mu maaso ga Mukama Katonda wakati mu miti egy'omu lusuku.
9 Mukama Katonda n'ayita omusajja n'amugamba: nti Oli luuyi wa?
10 N'ayogera nti, Mpulidde eddoboozi lyo mu lusuku, n'entya, kubanga mbadde bwereere; ne nneekweka.
11 N'ayogera nti Ani eyakubuulira nti obadde bwereere? Olidde ku muti gwe nnakulagira obutagulyangako?
12 Omusajja n'ayogera nti Omukazi, gwe wampa okubeeranga nange ye ampadde ku muti, ne ndya.
13 Mukama Katonda n'agamba omukazi nti Kiki kino ky'okoze? Omukazi n'ayogera nti Omusota gunsenzesenze, ne ndya.
14 Mukama Katonda n'agamba omusota nti, Kubanga okoze kino, okolimiddwa ggwe okusinga ensolo ez'omu nnyumba zonna, n'okusinga buli nsolo ey'omu nsiko; onootambuzanga olubuto, onoolyanga enfuufu ennaku zonna ez'obulamu bwo:
15 nange obulabe nnaabuteekanga wakati wo n'omukazi, era ne wakati w'ezzadde lyo n'ezzadde ly'omukazi: (ezzadde ly'omukazi) lirikubetenta omutwe, naawe oliribetenta ekisinziiro.
16 N'agamba omukazi nti Okwongera nnaakwongerangako obulumi bwo n'okubeeranga kwo olubuto; mu bulumi mw'onoozaaliranga abaana; n'okwegomba kwo kunaabanga eri musajja wo, naye anaakufuganga.
17 N'agamba Adamu nti Kubanga owulidde eddoboozi lya mukazi wo, n'olya ku muti gwe nnakulagira nga njogera nti Togulyangako: ensi ekolimiddwa ku lulwo; mu kutegana mw'onoggyanga ebyokulya ennaku zonna ez'obulamu bwo;
18 amaggwa n'amatovu g'eneekuzaaliranga; naawe onoolyanga omuddo ogw'omu nnimiro.
19 Mu ntuuyo ez'omu maaso go mw'onooliiranga emmere,-okutuusa lw'olidda mu ttaka; kubanga omwo mwe waggibwa; kubanga oli nfuufu ggwe, ne mu nfuufu mw'olidda.
20 Omusajja n'atuuma mukazi we erinnya lye Kaawa; kubanga ono ye nnyina w'abo bonna abalamu.
21 Mukama Katonda n'akolera Adamu ne mukazi we ebyambalo by'amaliba, n'abambaza.
22 Mukama Katonda n'ayogera nti Laba, omuntu afuuse ng'omu ku ffe, okumanyanga obulungi n'obubi; kaakano, aleme okugolola omukono gwe okunoga ku muti ogw'obulamu, okulya okuwangaalanga emirembe n'emirembe;
23 Mukama Katonda kyeyava amuggya mu lusuku Adeni, alimenga ettaka mwe yaggibwa.
24 Bw'atyo n'agoba omuntu; n'azzaamu ebuvanjuba mu lusuku Adeni bakerubi, era n'ekitala ekimyansa ekikyukakyuka okukuumanga ekkubo ery'omuti ogw'obulamu.


c: text/html

text:
Sing Along Lyrics
Nungamya
by Brian Lubega
View Brian Lubega's Profile Download the MP3
Verse 1x2 Oli Musumba atandekerera anuŋŋamya era ampanirira, nebwempita mukiwonvu eky'okufa sirina kyentya ndi mumalirivu! Chorus x2 Nuŋŋamya ntwala awo kumabbali agamazzi amatefu, Ntwala awo Mukama Verse 2x2 Oli Mumuliri ogummulisizza okundaga ekkubo ery'obulokozi, enyonta bw'ennuma ewuwo eyo gyenjigya kuba maanyi ye gwe ampanirira! Chorus x2 Bridge Mpumulira mugwe x4 Ntambulira mugwe x4 Mpagulira mugwe x4 Neyagalira mugwe x4 Ssetagenga x4 Repeat all

robotstxt: allowed

filter: keep


text:
Essuula 7
1 Mukama n'agamba nti Laba, nkufudde Katonda eri Falaawo: era Alooni mugandawo alibeera nabbi wo.
2 Olyogera kye nkulagira: ne Alooni mugandawo aligamba Falaawo, aleke abaana ba Isiraeri bave mu nsi ye.
3 Nange ndikakanyaza omutima gwa Falaawo, ne nnyongeza obubonero bwange n'amagero mu nsi y'e Misiri.
4 Naye Falaawo talibawulira, nange nditeekako omukono gwange ku Misiri ne nfulumya eggye lyange, abantu bange abaana ba Isiraeri, mu nsi y'e Misiri, n'emisango eminene.
5 N’abo Abamisiri balimanya nga nze Mukama, bwe ndigolola omukono gwange ku Misiri, ne mbaggyayo abaana ba Isiraeri mu bo.
6 Musa ne Alooni ne bakola bwe batyo; Mukama nga bwe yabalagira: bwe batyo bwe baakola.
7 Ne Musa yali nga yaakamala emyaka kinaana: ne Alooni nga yaakamala kinaana mu esatu, bwe baayogera ne Falaawo.
8 Mukama n'agamba Musa ne Alooni ng'ayogera nti
9 Falaawo bw'alibagamba ng'ayogera nti Mukoleewo eky'amagero: n'olyoka ogamba Aloni nti Twala omuggo gwo ogusuule wansi mu maaso ga Falaawo, gube omusota.
10 Musa ne Alooni ne bayingira ewa Falaawo, ne bakola bwe batyo nga Mukama bwe yalagira: Aloni n’asuula omuggo gwe wansi mu maaso ga Falaawo ne mu maaso g’abaddube, ne guba omusota.
11 Falaawo naye nalyoka ayita abagezi n’abalogo: era nabo abasawo Abamisiri ne bakola bwe batyo n’amagezi gaabwe ag’ekyama.
12 Kubanga baasuula buli muntu omuggo gwe ne giba emisota naye omuggo gwa Alooni ne gumira emiggo gyabwe.
13 Falaawo omutima gwe ne gukakanyala, n'atabawulira; nga Mukama bwe yayogera.
14 Mukama n'agamba Musa nti Falaawo omutima gwe guzitowa, agaana okubaleka abantu.
15 Ogenda eri Falaawo enkya; laba, afuluma okugenda ku mugga; naawe oliyimirira ku mabbali g’omugga okumusisinkana; n’omuggo ogwafuuka omusota oligutwala mu mukono gwo.
16 N'omugamba nti Mukama, Katonda wa Baebulaniya, antumye gy’oli ng’ayogera nti Leka abantu bange, bampeerereze mu ddungu: era, laba, okutuusa kaakano towulira.
17 Bw’atyo Mukama bw'ayogera nti Ku kino kw’olimanyira nga nze Mukama: laba, ndikuba n’omuggo oguli mu mukono gwange ku mazzi agali mu mugga, galifuuka omusaayi.
18 N’eby’omu nnyanja birifa, omugga guliwunya: Abamisiri amazzi ag’omu mugga galibatama okunywako.
19 Mukama n’agamba Musa nti Gamba Alooni nti Twala omuggo gwo ogolole omukono gwo ku mazzi g’e Misiri, ku migga gyabwe, ku nsalosalo zaabwe, ne ku bidiba byabwe, ne ku nnyanja zaabwe zonna ez’amazzi, gafuuke omusaayi; era mulibeera omusaayi mu nsi yonna ey’e Misiri, mu ntiba ez’omuti ne mu nsuwa ez’amayinja.
20 Musa ne Alooni ne bakola bwe batyo nga Mukama bwe yalagira; n’ayimusa omuggo, n’akuba amazzi agali mu migga, mu maaso ga Falaawo ne mu maaso g’abaddu be; amazzi gonna agaali mu mugga ne gafuuka omusaayi.
21 N’eby’omu muagga ne bifa; omugga ne guwunya. Abamisiri ne batayinza kunywa amazzi mu mugga; omusaayi ne gubeera mu nsi yonna ey’e Misiri.
22 Ne bakola bwe batyo abasawo Abamisiri mu magezi gaabwe ag’ekyama; Falaawo omutima gwe ne gukakanyala, n'atabawulira; nga Mukama bwe yayogera.
23 Falaawo n’akyuka n’agenda mu nnyumba ye.
24 Abamisiri bonna ne basima kumpi n’omugga bafune amazzi ag’okunywa; kubanga amazzi ag’omu mugga tebaayinza kunywako.
25 Ennaku musanvu ne zituukirira, Mukama ng’amaze okukuba omugga.


text:
Mu Sanyuka ne Wiikendi: Tukulaze abayimbi ebagudde mu bikemo n’obutego olw’okuyimba ne bannaabwe abakazi nga waliwo abaggyemu obufumbo n’okuzaaliramu abaana....
Tukuleetedde engeri Mayanja Nkangi gye yakweka Ddamula okumala emyaka 33. Afudde akoze likodi y’okubeera minisita emirundi 11.
KCCA eyimirizza omugagga Ham okuzimba awabadde Park Yard ng’egamba nti tebalina pulaani. Tosubwa ensonga ezivuddeko Dayirekita wa Kampala, Jennifer Musisi...
Anywar eyakazibwako erya ‘Maama Mabira’ olw’okulembera okwekalakaasa okwalemesa kkampuni y’Omuyindi Mehta okutwala ekitundu ky’ekibira kino alimiremu ebikajjo...
Tukulaze abagagga bataano abatabuse mu kugabana Nakivubo. Mulimu n’engeri abaagobeddwa ku Park Yard gye batandise okweyiiya. Abagole ababadde bava ku hanemuunu...
Tukulaze engeri omugagga Katatumba gy’alese agabye emmaali ye nga tannafa. Abayimba aba ‘Tubonga Naawe’ ensi ebanyize ne baddayo e Museveni abataase. Fiina...
OMUGAGGA Bony Katatumba aludde ng’alumizibwa mu lubuto, kyokka baakizudde ku Ssande nti alina Kkansa w’omu byenda.
Omugagga Katatumba eyasooka okutunda omubisi afudde attunka n’abatwala ebizimbe bye mu Kampala.
BONNEY Katatumba, abadde omubaka wa Pakistan mu Uganda afudde.
Poliisi ekoze ekikwekweto n’egwa ku beegadangira mu mmotoka. Tosubwa ebifaananyi by’abakazi 3 abafumbo be bakwatidde mu kikolwa.
09 Jul 2017
09 Jul 2017
09 Jul 2017
09 Jul 2017
09 Jul 2017


text:
Chapter 7
1 Awo kabaka ne Kamani ne bajja eri embaga wamu ne Eseza kaddulubaale.
2 Awo kabaka n'agamba nate Eseza ku lunaku olw'okubiri nga batudde ku mbaga ey'omwenge nti Kiki ky'osaba, kaddulubaale Eseza, era onookiweebwa: era kiki kye weegayirira? ne bwe kinaaba ekitundu ky'obwakabaka kinaatuukirizibwa.
3 Awo Eseza kaddulubaale n'addamu n'ayogera nti Oba nga ŋŋanze mu maaso go, ai kabaka, era kabaka bw'anaasiima, mpeebwe obulamu bwange olw'okusaba kwange, n'abantu bange olw'okwegayirira kwange:
4 kubanga tutundiddwa, nze n'abantu bange okuzikirizibwa, okuttibwa n'okubula. Naye singa tutundiddwa okuba abaddu n'abazaana, nandisirise, newakubadde ng'omulabe teyandiyinzizza kuliwa kabaka bye yandifiiriddwa.
5 Awo kabaka Akaswero n'alyoka ayogera n'agamba Eseza kaddulubaale nti Ani era ali ludda wa ayaŋŋanga okugezaako mu mutima gwe okukola bw'atyo?
6 Awo Eseza n'ayogera nti Omulabe era, atukyawa, Kamani ono omubi. Awo Kamani n'atya mu maaso ga kabaka ne kaddulubaale.
7 Awo kabaka n'agolokoka ng'aliko ekiruyi n'ava ku mbaga ey'omwenge n'ayingira mu lusuku olw'omu lubiri: Kamani n'ayimirira okusaba obulamu bwe eri Eseza kaddulubaale; kubanga yalaba obubi kabaka bw'amuteeserezza.
8 Awo kabaka n'akomawo ng'ava mu lusuku olw'omu lubiri n'ayingira mu kifo eky'embaga ey'omwenge; kale Kamani ng'agudde ku kitanda Eseza kwe yali. Awo kabaka n'ayogera nti N'okukwata anaakwatira kaddulubaale mu maaso gange mu nnyumba? Ekigambo nga kiva mu kamwa ka kabaka, ne babikka ku maaso ga Kamani.
9 Awo Kalubona, omu ku balasawe abaali mu maaso ga kabaka, n'ayogera nti Era, laba, ekitindiro, obuwanvu bwakyo emikono amakumi ataano Kamani kyakoledde Moluddekaayi, eyayogera olwa kabaka ebirungi, kiyimiridde mu nnyumba ya Kamani. Kabaka n'ayogera nti Mumuwanike okwo.
10 Awo ne bawanika Kamani ku kitindiro kye yali asimbidde Moluddekaayi. Awo obusungu bwa kabaka ne bukkakkana.


text:
Kiki Bayibuli ky’Eyogera ku Kuteekebwamu Omusaayi?
Bayibuli ky’egamba
Bayibuli etugaana okulya oba okuteekebwamu omusaayi. N’olwekyo, tetusaanidde kukkiriza kuteekebwamu musaayi oba ebitundu byagwo ebikulu. Weetegereze ebyawandiikibwa bino wammanga:
Olubereberye 9:4. Oluvannyuma lw’Amataba, Katonda yakkiriza Nuuwa n’ab’omu maka ge okulya ennyama, naye n’abagaana okulya omusaayi. Katonda yagamba Nuuwa nti: “
Temulyanga ennyama erimu obulamu bwayo, nga gwe musaayi gwayo.” Ekiragiro ekyo kikwata ku bantu bonna kubanga abantu bonna abaliwo kati baava mu Nuuwa.
Eby’Abaleevi 17:14.“
Temulyanga musaayi gwa kiramu kyonna, kubanga obulamu bwa buli kiramu buli mu musaayi gwakyo. Buli anaagulyanga anattibwanga.” Katonda yakiraga nti obulamu bw’ekintu buba mu musaayi gwakyo, era obulamu obwo y’abulinako obwa nnannyini. Wadde ng’etteeka eryo lyaweebwa ggwanga lya Isirayiri, lituyamba okumanya endowooza Katonda gy’alina ku kulya omusaayi.
Ebikolwa 15:20. ‘
Mwewale omusaayi.’ Katonda yawa Abakristaayo ekiragiro kye kimu kye yawa Nuuwa. Ebyafaayo biraga nti Abakristaayo abaasooka beewala okulya omusaayi oba okugukozesa mu by’obujjanjabi.
Lwaki Katonda atulagira okwewala omusaayi?
Waliwo obukakafu obulaga nti okuteekebwamu omusaayi kya kabi eri obulamu bw’omuntu. N’ekisinga obukulu, Katonda atulagira okwewala omusaayi kubanga gukiikirira obulamu, ate ng’obulamu butukuvu mu maaso ga Katonda.—Eby’Abaleevi 17:11; Abakkolosaayi 1:20.


text:
Added 19th February 2016
Beti Namisango Kamya w'osomera bino ng'akyakulembedde omubaka wa Lubaga North mu Palamenti, Moses Kasibante.
OMUDUUMIZI wa poliisi mu ggwanga, Gen Kale Kayihura akoze enkyukakyuka endala mu basirikale ab'amadaala agawaggulu...
KABAKA Ronald Muwenda Mutebi II atutte Omulangira Richard Ssemakookiro mu Lutikko e Namirembe n’abatizibwa era...
ROSE Nakayiza ow’e Nkumba -Kavundira alula. Awonye okuttibwa omusajja gwe yasanze n’akambe ku ssaawa 8:00 ez’emisana....
ABAZIGU bataayizza omutuuze w’e Kyebando mu Kisalosalo ku luguudo lwa Northern Bypass ne bamunyaga oluvannyuma...
MUNNAMATEEKA w’omu Kampala Denis Nyombi addukidde ewa Kaliisoliiso wa Gavumenti ng’asaba wabeewo okunoonyereza...


text:
EBYONGEREZEDDWAKO
1914—Omwaka Omukulu Ennyo mu Bunnabbi bwa Baibuli
NG’EKYABULAYO emyaka nga 40, abayizi ba Baibuli baalangirira nti wandibaddewo ebintu ebikulu mu mwaka 1914. Bintu ki ebyo, era bukakafu ki obulaga nti 1914 mwaka gwa njawulo?
Nga bwe kiragibwa mu Lukka 21:24, Yesu yagamba: “Yerusaalemi kiririnnyirirwa ab’amawanga okutuusa ebiro by’ab’amawanga lwe birituukirira.” Yerusaalemi kye kyali ekibuga ekikulu eky’eggwanga ly’Abayudaaya—ekitebe ky’obufuzi bwa bakabaka abaali bava mu lunyiriri lwa Kabaka Dawudi. (Zabbuli 48:1, 2) Kyokka, bakabaka bano baali ba njawulo ku bakabaka b’amawanga amalala. Baatulanga ku ‘ntebe ya Yakuwa,’ nga bakiikirira Katonda kennyini. (1 Ebyomumirembe 29:23) N’olwekyo, Yerusaalemi kyali kifo ekikiikirira obufuzi bwa Yakuwa.
Mu ngeri ki, era ddi obufuzi bwa Katonda lwe bwatandika ‘okulinnyirirwa ab’amawanga’? Kino kyaliwo mu 607 B.C.E., Yerusaalemi bwe kyawangulwa Abababulooni. ‘Entebe ya Yakuwa’ yasigala njereere, era waali tewakyaliwo bakabaka kuva mu lunyiriri lwa Dawudi abaali bamukiikirira. (2 Bassekabaka 25:1-26) ‘Okulinnyirirwa’ kuno kwali kwa kubaawo emirembe gyonna? Nedda, kubanga obunnabbi bwa Ezeekyeri obukwata ku Zeddekiya kabaka w’omu Yerusaalemi eyasembayo bwagamba bwe buti: “Ggyawo enkufiira otikkule engule… . [Tekiriddawo] okutuusa nnyini kyo lw’alijja, era ndikimuwa.” (Ezekyeri 21:26, 27) Oyo ayogerwako nga “nnyini kyo” ow’omu lunyiriri lwa Dawudi ye Yesu Kristo.” (Lukka 1:32, 33) N’olwekyo, ‘okulinnyirirwa’ kwandikomye Yesu bwe yandizze nga Kabaka.
Ekintu ekyo ekikulu kyandibaddewo ddi? Yesu yagamba nti ab’Amawanga bandifuze okumala ekiseera ekigereke. Danyeri essuula 4 etuyamba okutegeera obuwanvu bw’ekiseera ekyo. Essuula eyo eyogera ku kirooto eky’obunnabbi Kabaka Nebukadduneeza owa Babulooni kye yaloota. Yalaba omuti omunene ennyo ogwatemebwa ne gugwa wansi. Ekikonge kyagwo kyali tekisobola kuloka olw’okuba kyali kisibiddwa ekyuma n’ekikomo. Malayika yagamba: ‘Ebiseera musanvu ka bikiyiteko.’—Danyeri 4:10-16.
Mu Baibuli, oluusi emiti gikiikirira obufuzi. (Ezekyeri 17:22-24; 31:2-5) N’olwekyo, okutema omuti ogw’akabonero, kiraga engeri obufuzi bwa Katonda obwali bukiikirirwa bakabaka abaali bafugira mu Yerusaalemi, gye bwandibadde buggibwawo. Kyokka, ekirooto kyalaga nti ‘okulinnyirirwa kwa Yerusaalemi’ kwandibaddewo okumala ekiseera ekigereke, kwe kugamba, kwandimaze ‘ebiseera musanvu.’ Ekiseera ekyo kyenkana wa obuwanvu?
Okubikkulirwa 12:6, 14 walaga nti ebiseera bisatu n’ekitundu byenkanankana “ennaku lukumi mu ebikumi bibiri mu nkaaga.” N’olwekyo, “ebiseera omusavu” byandibadde bikubisaamu ebyo emirundi ebiri oba byandibadde ennakku 2,520. Naye, ab’Amawanga tebaalekera awo ‘kulinnyirira’ bufuzi bwa Katonda, oluvannyuma lw’ennaku 2,520 nga Yerusaalemi kimaze okugwa. N’olwekyo, kyeyoleka bulungi nti obunnabbi buno bwali bukwata ku kiseera ekiwanvuko. Okusinziira ku Okubala 14:34 ne Ezeekyeri 4:6, awoogera ku ‘lunaku okuba omwaka,’ “ebiseera omusanvu” biba byenkana emyaka 2,520.
Emyaka 2,520 gyatandika mu Okitobba 607 B.C.E., Yerusaalemi bwe kyawambibwa Abababulooni, era bakabaka ab’omu lunyiriri lwa Dawudi bwe baggyibwa ku nnamulondo. Emyaka egyo gyakoma mu Okitobba 1914. Mu mwaka ogwo, ‘ebiseera by’ab’Amawanga’ byakoma, era Yesu Kristo yafuulibwa Kabaka mu ggulu.*—Zabbuli 2:1-6; Danyeri 7:13, 14.
Nga Yesu bwe yalagula, ‘okubeerawo’ kwe nga Kabaka mu ggulu kulabikira ku bintu ebiriwo mu nsi, gamba ng’entalo, enjala, musisi, ne kawumpuli. (Matayo 24:3-8; Lukka 21:11) Ebintu ng’ebyo biwa obujulizi obw’amaanyi obulaga nti 1914 gwe mwaka Obwakabaka bwa Katonda lwe bwateekebwawo mu ggulu era nti gwe gwali entandikwa ‘y’ennaku ez’oluvannyuma’ ez’embeera z’ebintu zino embi.—2 Timoseewo 3:1-5.
* Okuva mu Okitobba 607 B.C.E. okutuuka mu Okitobba 1 B.C.E. giri emyaka 606. Okuva bwe wataliiwo mwaka gwa zeero, okuva mu Okitobba 1 B.C.E. okutuuka mu Okitobba 1914 C.E. giri emyaka 1,914. Bwe tugatta emyaka 606 ku myaka 1,914, tufuna emyaka 2,520. Bw’oba oyagala okumanya ebisingawo ebikwata ku kugwa kwa Yerusaalemi mu 607 B.C.E., laba ekitundu ekirina omutwe Chronology (Embalirira y’Ebiseera) mu kitabo Insight on the Scriptures ekyakubibwa Abajulirwa ba Yakuwa.


text:
Wandyagadde Okumanya Amazima?
Amazima agakwata ku ki? Agakwata ku bimu ku bibuuzo ebisingayo obukulu abantu bye baali beebuuzizza. Oboolyawo wali weebuuzizzaako ebibuuzo nga bino:
Ddala Katonda atufaako?
Entalo n’okubonaabona biriggwaawo?
Kiki ekitutuukako bwe tufa?
Waliwo essuubi lyonna nti abafu baliddamu okuba abalamu?
Nnyinza kusaba ntya okusobola okuwulirwa Katonda?
Nnyinza ntya okufuna essanyu mu bulamu?
Eby’okuddamu mu bibuuzo bino oyinza kubisanga wa? Bw’ogenda mu materekero g’ebitabo, oyinza okusangayo ebitabo bingi nnyo abantu bye balowooza nti bisobola okuddamu ebibuuzo bino, kyokka emirundi mingi biba bikontana. Ebimu bibaamu eby’okuddamu ebirabika ng’ebirungi, kyokka mangu ddala biva ku mulembe era ne biddamu okulongoosebwamu oba ne wawandiikibwayo ebirala.
Wadde kiri kityo, waliwo ekitabo kimu ekirimu eby’okuddamu ebyesigika. Ky’ekitabo ekyogera amazima. Yesu Kristo bwe yali asaba Katonda, yagamba nti: “Ekigambo kyo ge mazima.” (Yokaana 17:17) Leero, Ekigambo ekyo kimanyiddwa nga Baibuli Entukuvu. Ku mpapula eziddirira, ojja kufuna ebimu ku by’okuddamu ebituufu era ebitegeerekeka obulungi Baibuli by’ewa mu bibuuzo ebyo waggulu.
Ddala Katonda Atufaako?
ENSONGA LWAKI ABANTU BEEBUUZA EKIBUUZO KINO: Ensi gye tulimu ejjudde ebikolwa eby’obukambwe n’obutali bwenkanya. Amadiini mangi gayigiriza nti Katonda y’atuleetera okubonaabona.
EKYO BAIBULI KY’EYIGIRIZA: Katonda tasobola kuleetawo kintu kibi. Yobu 34:10 lugamba bwe luti: “Kiddire eri awali Katonda, ye okukola obubi; n’awali Omuyinza w’ebintu byonna, ye okukola ebitali bya butuukirivu.” Katonda alina ekigendererwa ekirungi eri abantu. Eno y’ensonga lwaki Yesu yatuyigiriza okusaba nti: “Kitaffe ali mu ggulu, . . . Obwakabaka bwo bujje. By’oyagala bikolebwe ku nsi nga bwe bikolebwa mu ggulu.” (Matayo 6:
Laba ne Olubereberye 1:
Entalo n’Okubonaabona Biriggwaawo?
ENSONGA LWAKI ABANTU BEEBUUZA EKIBUUZO KINO: Abantu bangi nnyo bakyeyongera okufiira mu ntalo, era ffenna tubonaabona mu ngeri emu oba endala.
EKYO BAIBULI KY’EYIGIRIZA: Katonda atutegeeza nti mu biseera eby’omu maaso ajja kuleeta emirembe mu nsi yonna. Wansi w’Obwakabaka bwe obw’omu ggulu, abantu “tebaliyiga kulwana nate.” Mu kifo ky’ekyo, “baliweesa ebitala byabwe okubifuula enkumbi.” (Isaaya 2:4) Katonda ajja kuggyawo okubonaabona kwonna n’obutali bwenkanya. Baibuli essuubiza bw’eti: “[Katonda] alisangula buli zziga mu maaso gaabwe; era okufa tekulibaawo nate; so tewaabengawo nate nnaku newakubadde okukaaba newakubadde okulumwa: eby’olubereberye [nga mw’otwalidde okubonaabona n’obutali bwenkanya ebiriwo leero] biweddewo.”
Laba ne Zabbuli 37:10, 11; 46:9; ne Mikka 4:
Kiki Ekitutuukako Bwe Tufa?
ENSONGA LWAKI ABANTU BEEBUUZA EKIBUUZO KINO: Amadiini agasinga obungi mu nsi gayigiriza nti omuntu bw’afa, waliwo ekintu ekimuvaamu ne kisigala nga kiramu. Agamu gayigiriza nti abafu basobola okulumya abalamu oba nti Katonda abonereza ababi ng’abookya mu muliro ogutazikira.
EKYO BAIBULI KY’EYIGIRIZA: Abantu bwe bafa, baba tebakyaliwo. Omubuulizi 9:5 lugamba nti: “Abafu tebaliiko kye bamanyi.” Okuva bwe kiri nti abafu tebaliiko kye bamanyi era nga tebasobola kuwulira wadde okukola ekintu kyonna, tebasobola kulumya balamu wadde okubayamba.
Laba ne Olubereberye 3:
Waliwo Essuubi Lyonna nti Abafu Baliddamu Okuba Abalamu?
ENSONGA LWAKI ABANTU BEEBUUZA EKIBUUZO KINO: Twagala okuba abalamu, era twagala okunyumirwa obulamu nga tuli wamu n’abo be twagala. Kya mu butonde okwagala okuddamu okulaba abaagalwa baffe abaafa.
EKYO BAIBULI KY’EYIGIRIZA: Abantu abasinga obungi ku abo abaafa bajja kuzuukizibwa. Yesu yasuubiza nti ‘bonna abali mu ntaana bajja kuvaamu.’ (Yokaana 5:
Laba ne Yobu 14:14, 15; Lukka 7:
Nnyinza Kusaba Ntya Okusobola Okuwulirwa Katonda?
ENSONGA LWAKI ABANTU BEEBUUZA EKIBUUZO KINO: Kumpi abantu b’amaddiini gonna basaba. Kyokka, bangi bawulira nti okusaba kwabwe tekuddibwamu.
EKYO BAIBULI KY’EYIGIRIZA: Yesu yatuyigiriza okwewala okudiŋŋana ebigambo nga tusaba. Yagamba, “Bwe musabanga, temuddiŋŋananga mu bigambo.” (Matayo 6:7) Bwe tuba twagala Katonda awulire okusaba kwaffe, tuteekwa okusaba mu ngeri gy’asiima. Okusobola okukola kino, twetaaga okuyiga ebyo Katonda by’ayagala era ne tusaba okusinziira ku ebyo bye tuba tuyize. 1 Yokaana 5:
Laba ne Zabbuli 65:2; Yokaana 14:
Nnyinza Ntya Okufuna Essanyu mu Bulamu?
ENSONGA LWAKI ABANTU BEEBUUZA EKIBUUZO KINO: Abantu bangi balowooza nti basobola okufuna essanyu singa baba ne ssente, ettutumu, oba endabika ennungi. Kino kibaleetera okuluubirira ebintu ng’ebyo
EKYO BAIBULI KY’EYIGIRIZA: Yesu yalaga ekyo ekivaako essanyu bwe yagamba nti: “Balina essanyu abamanyi obwetaavu bwabwe obw’eby’omwoyo.” (Matayo 5:3, New World Translation) Okusobola okufuna essanyu erya nnamaddala, tuteekwa okukola ku bwetaavu bwaffe obusingayo obukulu, kwe kugamba, okumanya amazima agakwata ku Katonda n’ebigendererwa bye eri abantu. Amazima ago gasangibwa mu Baibuli. Okumanya amazima ago kisobola okutuyamba okumanya ebintu ebikulu n’ebitali bikulu. Bwe tugoberera obulagirizi bwa Baibuli, kitusobozesa okuba n’obulamu obulina ekigendererwa.
Laba ne Engero 3:
Tulabye mu bufunze eby’okuddamu Baibuli by’ewa mu bibuuzo omukaaga ebiragiddwa waggulu. Wandyagadde okumanya ebisingawo? Bwe kiba nti oli omu ku abo “abamanyi obwetaavu bwabwe obw’eby’omwoyo,” awatali kubuusabuusa wandyagadde okumanya ebisingawo. Oyinza okuba ng’olina ebibuuzo ebirala bye weebuuza, gamba nga kino: ‘Bwe kiba nti Katonda atufaako, lwaki akkirizza ne wabaawo obubi n’okubonaabona okutuusiza ddala leero? Nnyinza ntya okulongoosa obulamu bw’amaka gange?’ Baibuli ewa eby’okuddamu ebimatiza mu bibuuzo bino awamu n’ebirala bingi.
Wadde kiri kityo, bangi leero tebaagala kusoma Baibuli. Bagitwala okuba ekitabo ekinene ennyo era ekizibu okutegeera. Wandyagadde okuyambibwa osobole okufuna eby’okuddamu okuva mu Baibuli? Abajulirwa ba Yakuwa bakuwa ebintu bibiri ebisobola okukuyamba.
Okusookera ddala, akatabo Biki Bye Tuyiga mu Bayibuli? kategekeddwa okuyamba abantu abalina eby’okukola ebingi okutegeera obulungi eby’okuddamu Baibuli by’ewa mu bibuuzo ebikulu ennyo. Eky’okubiri, waliwo enteekateeka ey’okuyigiriza abantu Baibuli ku bwereere mu maka gaabwe. Omujulirwa wa Yakuwa abeera okumpi naawe asobola okukukyalira mu maka go oba mu kifo ekirala kyonna ekikwanguyira, ne mukubaganya ebirowoozo ku Baibuli okumala ekiseera ekitonotono buli wiiki. Kino kikolebwa ku bwereere. Okwetooloola ensi yonna, abantu bukadde na bukadde baganyuddwa mu nteekateeka eno. Bangi ku bo batuuse n’okugamba nti: “Nzudde amazima!”
Tewaliiwo kya bugagga kisinga kino. Amazima ga Baibuli gatusumulula okuva mu bulombolombo, okubuzaabuzibwa, awamu n’okutya. Gatuwa essuubi, essanyu, n’ekigendererwa mu bulamu. Yesu yagamba nti: “Mulitegeera amazima, n’amazima galibafuula ba ddembe.”
Yiga Ebisingawo
Saba Okuyigirizibwa Bayibuli ku Bwereere
Lwaki Kikulu Okuyiga Bayibuli?
Bayibuli eyambye abantu bangi nnyo okwetooloola ensi yonna okufuna eby’okuddamu mu bibuuzo bye beebuuza. Naawe wandyagadde okumanya Bayibuli ky’eyigiriza?
EBIBUUZO BAYIBULI BY’EDDAMU
Katonda Maanyi Bwanyi?
Bayibuli egamba nti Katonda yakozesa amaanyi ge amangi ennyo okutonda ebintu byonna, naye ddala atufaako?
EBIBUUZO BAYIBULI BY’EDDAMU
Kiki Ekituuka ku Muntu ng’Afudde?
Abafu baba bamanyi ebigenda mu maaso?
EBIBUUZO BAYIBULI BY’EDDAMU
Kikulu Okusaba? Katonda Anaddamu Essaala Zange?
Katonda okuddamu essaala zo, kisinziira nnyo ku ggwe.


text:
Ekibiina kyobwanakyewa ekya Human Rights Network - HURINET kifulumiza alipota nga abantu 15 bebakakwatibwa okuva mu Desemba wa 2015 nga bonna baludda luvuganya gavumenti ate nga bawakanya entekateka za Gavumenti.
Kigambibwa nti banno okwatibwa balaga oludda lwe bawagira era bagulwako emisango egy'enjawulo.
Okusinzira ku sentebbe wa HURINET Patrick Tumwine agambye nti ku bantu 15 abakwatibwa, 10 basibwa okusuuka essaawa 48 nga tebatwaliddwa mu kkooti.
Abamu ku bakwatibwa kuliko Abdul Latif Nakalari, Rose Nakato, Ivan Masembe okuva e Nakaseke, Charles Lwanga okuva e Kampala, Peter Kungwe, Amanya Sulait okuva Ntungamo ne Boaz Kamwowesigwa.
Aba HURINET basabye akakiiko ka Uganda Human Rights Commission okwongera okunonyereza lwaki abantu abo basibwa.
Like us on Facebook for more News, Pics, Videos, Events, Promos & lots of fun stuff..


text:
Kkooti enkulu mu Kampala eragidde Ssaabasajja Kabaka alage ebyapa, omuwendo gw’abasenze ne sitatimenti za banka ebikwata ku ttaka lya mailo gavumenti eya wakati lyeyaddiza Buganda oluvannyuma lw’okuzzaawo obukulembeze bw’ensikirano.
Kkooti okuwa ekiragiro kino kiddiridde eyatwala omusango mu kkooti Male Mabirizi awakanya eky’okusasula obusuulu ku ttaka lya mailo, ng’agamba nti Kabaka muyima atasaanye kusasuza basenze.
Kkooti Eragidde Kabaka Aweeyo Ebiwandiiko ku Kyaapa
Kkooti enkulu mu Kampala eragidde Ssaabasajja Kabaka alage ebyapa, omuwendo gw’abasenze ne sitatimenti za banka ebikwata ku ttaka lya mailo gavumenti eya wakati lyeyaddiza Buganda oluvannyuma lw’okuzzaawo obukulembeze bw’ensikirano.


text:
Chorus:
Nyongeza Nyongeza.. oohhh
Love temenya mugongo…
Nyongela Nyongela.. oohh
Nawe topima mubwendo
Verse: 1
Nze mazima nali nagaana eby’okwegayilila gwolaba..
Nakulemelako nabulwa n’okufuna kutulo lwabintubyo.. omuntu gwenasaba enumber nefuka enumber wuyo kinamba..
Nga ate bulyomu mugamba, Kumutala kuno paka muluka mulamba.. Bugubugu teguba muliro naye nawe onseelanyo n’omutima negunuma.. gwebuli kakonge akako okukafunakoko nyabo Omala kunumya opima bupimi kadozi kadozi katono katono kadozi kadozi, onsunila sunilako ka piece ka piece yongezako..
Chorus X2
Verse: 2
Gwe muntu gwenina kumutwe ne kumutima kuno kuno ela gwe gwenyambala.. Kalove kafe tukabaage tukalye mukyomo bwogukwata nganze nsala..
Abawolopoka ebitalina mikono namagulu baleke abo bebanakampala
Bantu babyanfuna atalina tebamwogerako.. bebo nyabo
Baba n’olugezigezi olumuyisa watundila ayimbe eno..
Bebo abanyumya agaboozi nebakola ne loss kwebatatade yade kikumi
Nkwagala byampeta nze ate oba onzita nyabo nsusuta.. nkwongela nenyota awo nyweza tota.. tota tota!! Yongeza Yongezako
Chorus X2
Verse: 3
Kati jetulaga tukilako nawolovu muto bwaba asala olugudo tamanya naye..
Yesiga mukama alabila bulabizi awo nga naye aluwunzise, Abawolopoka ebitalina mikono namitwe bajakuba bulunji baveko
Manya Abo nabo babaamu nabo ela ngabalyawo bwebatyo
Kalove kafe tukakwate mpola, tukabaage tukalye mukyomo, nga okakwata eno nganze nsala.. manya byetutalina kati nkumu.. kamu kamu guba muganda nyabo
Nebyewali tosubila nga ofuna..
Okuva munsingo nemulubuto, kumutwe paka nemukiwato, maama wabana bange nyabo..
Eehh byetutalina kati nkumu.. kamu kamu guba muganda nyabo nebyewali tosubila ngankola… Kalove kafe tukakwate mpola, tukabaage tukalye mukyomo, nga okakwata eno nganze nsala.. nsala nsala
Yongeza!! yongeza!
Chorus X2


text:
There’s no denying that Kabaka Ronald Muwenda Mutebi II is the most important cultural leader in East and Central Africa.
Kabaka Mutebi threw a lavish 61st birthday this week. Crowd lined up the Kampala-Masaka road, cheered and waved to the monarch as his motorcade snaked along the highway.
Here are some of his numerous titles;
Ayi Bbaffe, Beene, Buganda, Bukaajumbe, Cuucu, Empologoma, Yintaneeti, Ffumulizannyiramubwengula, Jjinjeeriyasoolwaazi, Kabaka, Kabwejungira, Kalalankoma, Kalemakansinjo, Kaamulali, Kigerekyambogo, Kintu, Kisiikirize kya Katonda, Kitaffe, Kiryosserulanda, Kiwamirembe, Landiloodi, Liisolyampungu, Lukeberwabangi, Lukomannantawetwa, Lumaama, Luwangula, Maasomoogi
MORE: COURT SUMMONS SPEAKER OULANYAH OVER SLEEPING WITH HOUSEMAID
Magulunnyondo, Makula ga Buganda, Mpalabwa, Mufumbyagganda, Mugema, Mulyazzaawo, Musisi, Bemba Musota, Mutaddibwamu, Mutenzaggulu, Muzaawula, Muzzannŋanda, Muzzannŋoma, Mwennyango, Nnamulondo, Nnamunswa, Nnannyininsi, Nnantabbiipiingibwa, Nantakwata Busimu bwa Mukopi, Nnantakubwabwami, Nnantakubwamugongo, Nnantawuuna,Nnantayanukulwa, Nnantasibwamuge, Nnantasongwamulunwe’ Nnantatunulwamukamwa,
MORE: CANCER PATIENTS WILL DIE ANYWAY – HEALTH MINISTER
Nnantazibirwakkubo, Nnanteetooloolwa, Nnyanjatemanyiirwa, Nnyinimu, Nnyondeekussoobuzito, Omufumbo, Omulwanyammuli, Omutanda, Omutebi, Omuteesa, Omuteregga, Omuti Ogubala Ensimbi N’Ebikomo, Ssabasajja, Ssaabakomazi, Ssaabalangira, Ssaabalongo, Ssabataka, Ssaabawanguzi, Ssalambwa, Ssavulyabuganda, Ssebintu
MORE: SPEAKER KADAGA RUNS TO CITY RADIO TO FIGHT OULANYAH, DEFEND GAY BILL
Ssebugulubwannyomo, Ssebunnya, Ssebuufu, Sseggwanga, Ssekalibakango, Ssekkesa, Sserwatikalwattaka, Ssemanda, Ssemunywa, Sseddugge..Nze Musajja w’embigo. nkwagaliza amazaalibwa amalungi n’obuwangaazi.
MORE: TUBONGA NAWE SINGERS REMA, BEBE COOL TOO SOILED NOW


text:
Abazannyi Ba Uganda Cranes ne Senegal Battunka Leero
Ebula ssaawa busaawa ttiimu y’egwanga ey’omupiira ogwebigere the Cranes attunke ne ginnaayo eya Senegal mu Dakar, mu mupiira ogw’omukwano nga bweyeetegekera okwambalagana ne Cape verde nga 10 ku lw’okutaano, mu zookusunsulamu abanaasamba eza Africa ez’omwaka 2019 e Cameroon.
Omutendesi alina abazannyi baasudde okuva ku mupiira gwa Ethiopia ogwaggwa 0-0, olwo naayita abalala mukaaga okuva mu KCCA FC nga bano beebeegasse ne Denis Masinde Onyango okwolekera Dakar. Okwegatta ku ttiimu eyawamu.
This post was syndicated from NBS TV. Click here to read the full text on the original website.
Follow us on twitter @theugandatoday
Leave a Reply
Be the First to Comment!


text:
Barometer
Home Current Affairs Barometer
This is a topical discussion show focussing on current issues happening in the country.
Ebifa mu Gwanga Uganda (Simon Kaggwa Njala, Hon. Munyagwa, Rogers Mulindwa)
Ebifa mu Gwanga Uganda
Obulippo N’enakalu Mukalulu Ka EALA (Hon. Lukyamuzi Kalwanga, Hon. Lulume Bayiga)
Obulippo N'enakalu mukalulu ka EALA. Kiraga ki kuby'obufuzi bya Uganda?EALA
Ebifa Mu Ggwanga (Betty Nambooze)
Ebifa Mu Ggwanga
Ebifa mu Ggwanga Uganda ne Simon Kaggwa Njala, Hon. Kantiti, Hon. Nsamba
Ebifa mu Ggwanga Uganda
Ebyakasiimo K’abakungu Biranze
Pulezidenti Museveni abawagidde, kiki ekidako?
Emyaka 31 Egya NRM ( Robert Rutalo, Mubarak Munyagwa)
Emyaka 31 Egya NRM
Ebifa mu Gwanga (Hon. Lutamaguzi, Hon. Patrick Nsamba)
Ebifa mu Gwanga
Olunaku Lwabakyala, Omukyala Wa Uganda Asaanye Alukuze? (Maggie Kigozi)
Olunaku Lwabakyala, Omukyala Wa Uganda Asaanye Alukuze?
Kiki Ekiri Mu Kisanja Kya Kayihura Ekijja?
Kiki Ekiri Mu Kisanja Kya Kayihura Ekijja?
Obuwanguzi Bwa Trump
Obuwanguzi bwa Trump, kiki ekyokiyiga eri Bannauganda ne Africa?


text:
Essuula 3
1 Kale nze Pawulo, omusibe wa Yesu Kristo ku lwammwe ab'amawanga, -
2 oba mwawulira obuwanika obw'ekisa kya Katonda kye nnaweebwa eri mmwe;
3 bwe nnategeezebwa ekyama mu kubikkulirwa, nga bwe nnawandiika edda mu bigambo ebitono,
4 ebiyinza okubategeeza, bwe mubisoma, okumanya kwange mu kyama kya Kristo;
5 ekitaategeezebwa mu mirembe egy'edda abaana b'abantu, nga kaakano bwe kibikkuliddwa abatume be abatukuvu ne bannabbi mu Mwoyo;
6 ab'amawanga okubeera abasikira awamu, era ab'omubiri ogumu, era abassa ekimu ekyasuubizibwa mu Kristo Yesu olw'enjiri,
7 gye nnafuukira omuweereza waayo, ng'ekirabo eky'ekisa kya Katonda bwe kiri kye nnaweebwa ng'okukola kw'amaanyi ge bwe kuli.
8 Nze, omuto okusinga abato ab'omu batukuvu bonna, nnaweebwa ekisa kino, okubuuliranga ab’amawanga obugagga bwa Kristo obutanoonyezeka;
9 n'okumulisizanga bonna balabe okugaba kw'ekyama bwe kuli, ekyakwekebwa okuva edda n'edda lyonna mu Katonda eyatonda byonna;
10 kaakano abaamasaza n'ab'obuyinza mu bifo eby'omu ggulu bategeezebwe mu kkanisa amagezi amangi aga Katonda ag'engeri ennyingi,
11 ng'okumalirira bwe kuli mu Kristo Yesu Mukama waffe:
12 mwe tuggya obuvumu bwaffe n'okusembera n'obugumu olw'okumukkiriza ye.
13 Kyenva nsaba mmwe mulemenga okuddirira olw'ebibonoobono byange ku lwammwe, ebyo kye kitiibwa kyammwe.
14 Kyenva nfukaamirira Kitaffe,
15 buli kika eky'omu ggulu n'eky'oku nsi kwe kiggya erinnya,
16 abawe mmwe, ng'obugagga bw'ekitiibwa kye bwe buli, okunywezebwa n'amaanyi mu Mwoyo gwe mu muntu ow'omunda:
17 Kristo atuulenga mu mitima g'yammwe olw'okukkiriza; mubeerenga n'emmizi munywezebwenga mu kwagala,
18 mulyoke muweebwe amaanyi okukwatanga n'amagezi awamu n'abatukuvu bonna obugazi n'obuwanvu n'obugulumivu n'okugenda wansi bwe biri,
19 n’okutegeera okwagala kwa Kristo okusinga okutegeerwa, mulyoke mutuukirire okutuusa okutuukirira kwonna okwa Katonda.
20 Kale oyo ayinza okukola ennyo okusingira ddala byonna bye tusaba oba bye tulowooza, ng'amaanyi bwe gali agakolera mu ffe,
21 aweebwenga ekitiibwa mu kkanisa ne mu Kristo Yesu okutuusa emirembe n'emirembe egitaggwaawo. Amiina.


text:
Chapter 141
1 Mukama, nkukaabidde; oyanguwe okujja gye ndi: Owulire eddoboozi lyange, bwe nkukaabira.
2 Okusaba kwange kuteekebwe mu maaso go ng'omugavu; Okugololwa kw'emikono gyange kube nga ssaddaaka ey'akawungeezi.
3 Ossengawo okulabirira, ai Mukama, ku kamwa kange: Okuumenga omulyango gw'emimwa gyange.
4 Tokyusanga mutima gwange eri ekibi kyonna. Okugenderera ebikolwa eby'obubi Awamu: n'abo abakola ebitali bya butuukirivu: So nnemenga okulya ku mmere yaabwe empoomerevu.
5 Omutuukirivu ankubenga nga kwa kisa; Era ambuulirirenga, ng'amafuta ku mutwe; Omutwe gwange gulemenga okugagaana: Kuba newakubadde, mu bubi bwabwe okusaba kwange kunaabeererangawo.
6 Abalamuzi baabwe basuulibwa ku mabbali g'ejjinja; Nabo baliwulira ebigambo byange; kubanga biwoomerevu.
7 Ng'omuntu bw'akabala ng'atema ettaka, N'amagumba gaffe bwe gatyo gasaasaanidde ku kamwa k'amagombe.
8 Kubanga amaaso gange gatunuulira ggwe, ai Katonda Mukama: Nkwesiga ggwe; toleka mmeeme yange nga teriiko anannyamba.
9 Onkuume eri omutego gwe bantegedde, N'eri ebyambika by'abo abakola ebitali bya butuukirivu.
10 Ababi bagwe mu bitimba byabwe bo, Naye nze nga mpona.


text:
Akakiiko ka Palamenti akalondoola ebitongole bya gavumenti aka COSASE, emisana ga leero, kagenda kwanjula alipoota mu Palamenti ku nsimbi ze banonyerezako obuwumbi 6 ezawebwa abakulu mu bitongola bya Gavumenti ebyenjawulo ng'akasiimo okubasiima n'okubayozayoza okuwangula omusango gwa mafuta mu ggwanga erya Bungereza.
Okusinzira ku ssentebbe wa kakiiko era omubaka we Bugweri mu Palamenti Abdul Katuntu, mukunonyereza kwabwe basoobola okweyambisa emyezi 3 okukunya abakozi ba Gavumenti abasuuka 40 nga n'omukulembeze w'eggwanga lino Yoweri Museveni y'omu kwabo abatabusibwa maaso.
Mungeri y'emu agambye nti mu lipoota yabwee, bagenda kulambika eggwanga mungeri y'okusiimamu abantu abanjewulo nga beyambisa amateeka ate n'abakulu mu Gavumenti abasaba ensimbi ezenyongereza mu bajjeti y'eggwanga batekeddwa okugondera amateeka.
Abamu kwabo, abalya ku nsimbi ezo kuliko ssenkulu w'ekitongole ekikola ku nguddo Allen Kagina, ssenkulu wa KCCA, Jenifer Musisi, ssenkulu w'ekitongole ekisolozo omusolo Doris Akol, eyaliko ssabawolereza wa Gavumenti Peter Nyombi n'abalala.
Like us on Facebook for more News, Pics, Videos, Events, Promos & lots of fun stuff..


text:
Bannamawulire Beesunga Ogwa Uganda Cranes ne Ivory Coast
Nga tiimu y’eggwanga ey’omupiira Uganda Cranes yeetegekera empaka z’ekikopo kya Africa, kikakasiddwa nti Uganda yaakuzannya omupiira ogw’okwegezaamu ne tiimu nga Tunisia ne bannantameggwa aba Ivory Coast.
Uganda esazeewo okukozesa omukisa guno, engeri empaka za CECAFA gye zikyali mu lusuubo, ng’omutegesi tamanyiddwa.
This post was syndicated from NBS TV. Click here to read the full text on the original website.
Follow us on twitter @theugandatoday
Leave a Reply
Be the First to Comment!


text:
Chapter 9
1 Kubanga ebyo byonna nabiteeka ku mutima gwange, okuketta ebyo byonna; ng'abatuukirivu n'abagezigezi n'emirimu gyabwe bali mu mukono gwa Katonda: oba nga kwagala oba nga kukyawa omuntu takumanyi: byonna biri mu mberi yaabwe.
2 Byonna byenkana okujjira bonna: waliwo ekigambo ekimu eri omutuukirivu n'omubi; eri omulungi n'eri omulongoofu n'eri atali mulongoofu; eri oyo asala ssaddaaka n'eri oyo atasala ssaddaaka: ng'omulungi bw'ali, alina ebibi bw'ali bw'atyo; n'oyo alayira ali ng'oyo atya ekirayiro.
3 Ekyo kibi mu byonna ebikolebwa wansi w'enjuba, ng'ekigambo ekimu ekibajjira bonna: weewaawo, era omutima gw'abaana b'abantu gujjudde obubi, era eddalu liri mu mutima gwabwe nga bakyali balamu, awo oluvannyuma, lw'ekyo ne badda mu bafu.
4 Kubanga eri oyo agattibwa n'abalamu bonna waliwo essuubi: kubanga embwa ennamu ekira empologoma enfu obulungi.
5 Kubanga abalamu bamanyi nga balifa: naye abafu tebaliiko kye bamanyi, so nga tebakyalina mpeera; kubanga ekijjukizo kyabwe kyerabirwa.
6 Okwagala kwabwe kwenkana n'okukyawa n'obuggya bwabwe okuzikirira kaakano: so nga tebakyalina mugabo ennaku zonna mu byonna ebikolebwa wansi w'enjuba.
7 Weegenderenga, olyenga emmere yo ng'osanyuka, onywenga omwenge gwo n'omutima ogujaguza; kubanga Katonda amaze okukkiriza emirimu gyo.
8 Ebyambalo byo bitukulenga enaaku zonna; so n'omutwe gwo tegubulwanga mafuta.
9 Beeranga n'omukazi gw'oyagala n'essanyu ennaku zonna ez'obulamu bwo obutaliimu bw'akuwadde wansi w'enjuba, ennaku zo zonna ezitaliimu: kubanga ogwo gwe mugabo gwo mu bulamu, ne mu kutegana kwo kw'otegana wansi w'enjuba.
10 Buli kintu omukono gwo kye gulaba okukola, okikolanga n'amaanyi go; kubanga tewali mulimu newakubadde okuteesa newakubadde okumanya newakubadde amagezi mu magombe gy'ogenda.
11 Awo ne nzirayo ne ndaba wansi w'enjuba ng'ab'embiro si be basinga empaka ez'embiro, so n'ab'amaanyi si be basinga okulwana, so n'abagezigezi si be bafuna emmere, so n'abantu abategeevu si be bafuna obugagga, so n'abakabakaba si be baganja; naye bonna bibagwira bugwizi ebiseera n'ebigambo.
12 Kubanga n'omuntu tamanyi kiseera kye: ng'ebyennyanja ebikwatibwa mu mugonjo omubi, era ng'ennyonyi ezikwatibwa mu kakunizo, era bwe batyo abaana b'abantu bateegebwa mu kiseera ekibi, bwe kibagwira nga tebamanyiridde.
13 Era nalaba amagezi wansi w'enjuba bwe ntyo; ne gafaanana mangi gye ndi:
14 waaliwo ekibuga ekitono n'abasajja abaali omwo si bangi; kabaka omukulu n'akitabaala, n'akizingiza, n'akizimbako amakomera amanene:
15 awo ne walabika omwo omusajja omwavu omugezigezi, oyo n'awonya ekibuga olw'amagezi ge; era naye ne wataba muntu ajjukira omusajja oyo omwavu.
16 Kale ne njogera nti Amagezi gasinga amaanyi obulungi: era naye amagezi g'omwavu ganyoomebwa, ebigambo bye ne batabiwulira.
17 Ebigambo eby'abagezigezi ebyogerwa akasirise babiwulira okusinga okuleekaana kw'oyo afugira mu basirusiru.
18 Amagezi gasinga ebyokulwanyisa: naye omu alina ebibi azikiriza ebirungi bingi.


text:
Chapter 10
1 Mukama n'agamba Musa nti
2 Weekolere amakondeere abiri ga ffeeza; onoogakola n'omulimu omuweese: era ganaabanga gy'oli ga kuyita kibiina, era ga kutambuza nsiisira.
3 Era bwe banaagafuuwanga, ekibiina kyonna kinakuŋŋaaniranga gy'oli ku mulyango gw'eweema ey'okusisinkanirangamu.
4 Era bwe banaafuuwanga erimu lyokka, kale abakulu, emitwe gy'enkumi za Isiraeri, banaakuŋŋaaniranga gy'oli.
5 Era bwe munaagafuuwanga okugalaya, ensiisira eziri ku luuyi olw'ebugwanjuba zinaatambulanga.
6 Era bwe munaagafuuwanga okugalaya omulundi ogw'okubiri, ensiisira eziri ku luuyi olw'obukiika obwa ddyo zinaatambulanga: banaagafuuwanga okugalaya olw'okutambula kwabwe.
7 Naye ekibiina bwe kinaabanga kya kukuŋŋaanyizibwa, munaafuuwanga, naye temugalayanga.
8 Ne batabani ba Alooni, bakabona, banaafuuwanga amakondeere; era ganaabanga gye muli tteeka eritaliggwaawo mu mirembe gyammwe gyonna.
9 Era bwe munaatabaalanga mu nsi yammwe omulabe abajooga, kale munaafuuwanga amakondeere okugalaya; era munajjukirwanga mu maaso ga Mukama Katonda wammwe, era munaalokokanga mu balabe bammwe.
10 Era ku lunaku olw'essanyu lyammwe, ne ku mbaga zammwe ezaalagirwa, n'emyezi gyammwe we ginaasookeranga, munaafuuwanga amakondeere ago ku biweebwayo byammwe ebyokebwa ne ku ssaddaaka ez'ebyammwe ebiweebwayo olw'emirembe; era ganaabanga gye muli kijjukizo mu maaso ga Katonda wammwe: nze Mukama Katonda wammwe.
11 Awo olwatuuka mu mwaka ogw'okubiri, mu mwezi ogw'okubiri, ku lunaku olw'abiri olw'omwezi, ekire ne kiggibwa kungulu ku weema ey'obujulirwa.
12 Abaana ba Isiraeri ne basitula ng'ebiramago byabwe bwe byali ne bava mu ddungu lya Sinaayi; ekire ne kiyimirira mu ddungu lya Palani.
13 Ne basooka okusitula ng'ekiragiro kya Mukama bwe kyali mu mukono gwa Musa.
14 Ebendera ey'olusiisira olw'abaana ba Yuda n'ekulembera n'esitula ng'eggye lyabwe bwe lyali: n'omukulu w'eggye lye yali Nakusoni mutabani wa Amminadaabu.
15 N'omukulu w'eggye ly'ekika ky'abaana ba Isakaali yali Nesaneri mutabani wa Zuwaali.
16 N'omukulu w'eggye ly'ekika ky'abaana ba Zebbulooni yali Eriyaabu mutabani wa Keroni.
17 Ennyumba n'esimbulibwa; batabani ba Gerusoni ne batabani ba Merali, abeetikkanga ennyumba, ne basitula.
18 Ebendera y'olusiisira lwa Lewubeeni n'etambula ng'eggye lyabwe bwe lyali: n'omukulu w'eggye lye yali Erizuuli mutabani wa Sedewuli.
19 N'omukulu w'eggye ly'ekika ky'abaana ba Simyoni yali Serumiyeeri mutabani wa Zulisadaayi.
20 N'omukulu w'eggye ly'ekika ky'abaana ba Gaadi yali Eriyasaafu mutabani wa Deweri.
21 Abakokasi ne beetikka nga basitudde awatukuvu: bali ne basimbanga ennyumba bo nga tebannatuuka.
22 Ebendera ey'olusiisira lw'abaana ba Efulayimu n'esitula ng'eggye lyabwe bwe lyali: n'omukulu w'eggye lye yali Erisaama mutabani wa Ammikudi,
23 N'omukulu w'eggye ly'ekika ky'abaana ba Manase yali Gamalyeri mutabani wa Pedazuuli.
24 N'omukulu w'eggye ly'ekika ky'abaana ba Benyamini yali Abidaani mutabani wa Gidiyooni.
25 Ebendera y'olusiisira lw'abaana ba Ddaani, eyasembanga ensiisira zonna, n'esitula ng'eggye lyabwe bwe lyali: n'omukulu w'eggye lye yali Akiyezeeri mutabani wa Amisadaayi.
26 N'omukulu w'eggye ly'ekika ky'abaana ba Aseri yali Pagiyeeri mutabani wa Okulaani.
27 N'omukulu w'eggye ly'ekika ky'abaana ba Nafutaali yali Akira mutabani wa Enani.
28 Okwo kwe kwali okutambula kw'abaana ba Isiraeri ng'eggye lyabwe bwe lyali; ne basitula.
29 Awo Musa n'agamba Kobabu mutabani wa Leweri Omumidiyaani, mukoddomi wa Musa, nti Tutambula okugenda mu kifo Mukama kye yayogerako nti Ndikibawa: jjangu ggwe ogende naffe, naffe tunaakukolanga bulungi: kubanga Mukama yayogera ebirungi ku Isiraeri.
30 N'amugamba nti Sijja kugenda: naye naddayo mu nsi y'ewaffe n'eri enda zange.
31 N'agamba nti Totuleka, nkwegayiridde; kubanga ggwe omanyi bwe tuba tusiisiranga mu ddungu, era onoobanga gye tuli ng'amaaso.
32 Kale olunaatuukanga, bw'onoogenda naffe, weewaawo, olunaatukanga buli birungi byonna Mukama by'anaatukolanga ffe, ebyo tunaakukolanga naawe.
33 Ne basitula ne bava ku lusozi lwa Mukama okutambula olugendo olw'ennaku essatu; n'essanduuko ey'endagaano ya Mukama n'ebakulembera olugendo olw'ennaku essatu okubanoonyeza ekifo eky'okuwummuliramu.
34 N'ekire kya Mukama kyabanga ku bo emisana, bwe baasitulanga okuva mu lusiisira.
35 Awo olwatuukanga essanduuko bwe yasitulwanga Musa n'ayogera nti Golokoka, ai Mukama, abalabe bo basaasaanyizibwe; n'abo abakukyaye badduke mu maaso go.
36 Era bwe yayimiriranga n'ayogera nti Komawo, ai Mukama, eri obukumi obw'enkumi za Isiraeri.


text:
Ebyongerezeddwako
1 YAKUWA
Erinnya lya Katonda ye Yakuwa era litegeeza nti “Aleetera Ebintu Okubaawo.” Yakuwa ye Katonda omuyinza w’ebintu byonna, era ye yatonda ebintu byonna. Alina obuyinza okukola kyonna ky’aba asazeewo.
Mu Lwebbulaniya, erinnya lya Katonda lyawandiikibwa mu nnukuta nnya. Mu Lungereza, ennukuta ezo ziwandiikibwa bwe ziti: YHWH oba JHVH. Mu Byawandiikibwa eby’Olwebbulaniya ebyasooka, erinnya lya Katonda lisangibwamu emirundi nga 7,000. Abantu okwetooloola ensi yonna baatula erinnya Yakuwa mu ngeri za njawulo okusinziira ku nnimi ze boogera.
2 BAYIBULI ‘YALUŊŊAMIZIBWA KATONDA’
Bayibuli Kigambo kya Katonda, naye Katonda yakozesa bantu okugiwandiika. Kino tuyinza okukigeraageranya ku maneja wa kampuni agamba omuwandiisi we okuwandiika ebbaluwa. Ebirowoozo ebiba mu bbaluwa eyo biba bya maneja so si bya muwandiisi we. Katonda yakozesa omwoyo gwe omutukuvu okuluŋŋamya abawandiisi ba Bayibuli ne bawandiika ebirowoozo bye. Omwoyo gwa Katonda gwabaluŋŋamyanga mu ngeri za njawulo; ebiseera ebimu baafunanga okwolesebwa oba baalootanga ebirooto, oluvannyuma ne bawandiika ebyo bye baayolesebwanga oba bye baalootanga.
3 EMISINGI
Ze njigiriza eziri mu Bayibuli ezituyamba okusalawo obulungi. Ng’ekyokulabirako, omusingi ogugamba nti “emikwano emibi gyonoona empisa ennungi” gutuyigiriza nti abantu be tukolagana nabo basobola okutuleetera okweyisa obulungi oba okweyisa obubi. (1 Abakkolinso 15:33) Ate omusingi ogugamba nti “ekyo omuntu ky’asiga, era ky’alikungula” gutuyigiriza nti tetusobola kwewala biva mu ebyo bye tuba tukoze.—Abaggalatiya 6:7.
4 OBUNNABBI
Buno buba bubaka obuva eri Katonda. Buyinza okuba nga bunnyonnyola ekigendererwa kya Katonda, enjigiriza ekwata ku mpisa, ekiragiro, oba omusango Katonda gw’asaze. Buyinza n’okuba obubaka obukwata ku ebyo ebinaabaawo mu biseera eby’omu maaso. Waliwo obunnabbi bungi obuli mu Bayibuli obumaze okutuukirira.
5 OBUNNABBI OBUKWATA KU MASIYA
Yesu ye yatuukiriza obunnabbi obukwata ku Masiya. Laba akasanduuko “ Obunnabbi Obukwata ku Masiya.”
▸ Sul. 2, kat. 17, obugambo obuli wansi.
6 EKIGENDERERWA YAKUWA KYE YALINA OKUTONDA ENSI
Yakuwa yatonda ensi ng’ayagala ebeere ekifo ekirabika obulungi ebeeremu abantu abamwagala. Ekigendererwa kye tekikyukanga. Mu kiseera ekitali kya wala, Katonda ajja kuggyawo ebintu ebibi byonna era awe abantu be obulamu obutaggwaawo.
7 SITAANI OMULYOLYOMI
Sitaani ye malayika eyasooka okujeemera Katonda. Ayitibwa Sitaani, ekitegeeza “Omuziyiza,” kubanga aziyiza Yakuwa. Ate era ayitibwa Omulyolyomi, ekitegeeza “Oyo Awaayiriza Abalala.” Erinnya lino lyamuweebwa olw’okuba ayogera eby’obulimba ku Katonda era alimba abantu.
8 BAMALAYIKA
Yakuwa yatonda bamalayika nga tannaba kutonda nsi. Baatondebwa nga ba kubeera mu ggulu. Bamalayika basukka mu bukadde kikumi. (Danyeri 7:10) Balina amannya n’engeri ez’enjawulo, ate era bamalayika abeesigwa tebakkiriza bantu kubasinza. Balina ebitiibwa bya njawulo era baweebwa emirimu egy’enjawulo. Emirimu gye bakola gizingiramu okuweereza mu maaso g’entebe ya Yakuwa ey’obwakabaka, okutegeeza abantu obubaka bwa Katonda, okulwanirira abaweereza ba Katonda n’okubawa obulagirizi, okutuukiriza emisango Katonda gy’aba asaze, n’okuwagira omulimu gw’okubuulira. (Zabbuli 34:7; Okubikkulirwa 14:6; 22:8, 9) Mu kiseera eky’omu maaso, bajja kuba wamu ne Yesu mu kulwana olutalo Amagedoni.—Okubikkulirwa 16:14, 16; 19:14, 15.
9 EKIBI
Kye kintu kyonna kye tulowooza oba kye tukola ekikontana n’ebyo Yakuwa by’ayagala oba n’ekigendererwa kye. Olw’okuba ekibi kyonoona enkolagana yaffe ne Katonda, Katonda atuwadde ebiragiro n’emisingi ebisobola okutuyamba okwewala okwonoona mu bugenderevu. Ku lubereberye, Yakuwa yatonda buli kintu nga kituukiridde, naye Adamu ne Kaawa bwe baajeemera Yakuwa, baayonoona ne bafuuka abantu abatatuukiridde. Baakaddiwa era ne bafa. Olw’okuba twasikira ekibi okuva ku Adamu, naffe tukaddiwa era tufa.
10 AMAGEDONI
Lwe lutalo Katonda mw’agenda okuzikiririza enteekateeka ya Sitaani n’okuggyawo ebintu ebibi byonna.
11 OBWAKABAKA BWA KATONDA
Obwakabaka bwa Katonda ye gavumenti Yakuwa gye yateekawo mu ggulu. Yesu Kristo afuga nga Kabaka mu gavumenti eyo. Mu biseera eby’omu maaso, Yakuwa ajja kukozesa Obwakabaka obwo okuggyawo ebintu ebibi byonna. Obwakabaka bwa Katonda bujja kufuga ensi yonna.
12 YESU KRISTO
Katonda yasooka kutonda Yesu nga tannatonda kintu kirala kyonna. Yakuwa yatuma Yesu ku nsi okufiirira abantu bonna. Yesu yattibwa, naye Yakuwa n’amuzuukiza. Yesu kati afuga nga Kabaka mu ggulu mu Bwakabaka bwa Katonda.
13 OBUNNABBI OBUKWATA KU WIIKI 70
Bayibuli yalaga ekiseera Masiya lwe yandirabise. Yalaga nti yandirabise ku nkomerero y’ekiseera ekya wiiki 69, ekyatandika mu mwaka 455 E.E.T. era ne kiggwaako mu mwaka 29 E.E. *
Tumanya tutya nti ekiseera ekyo kyaggwaako mu mwaka 29 E.E.? Wiiki 69 zaatandika mu mwaka 455 E.E.T., omwaka Nekkemiya gwe yatuukiramu mu Yerusaalemi n’addamu okuzimba ekibuga ekyo. (Danyeri 9:25; Nekkemiya 2:1, 5-8) Bwe tuwulira ekigambo “wiiki,” tutera okulowooza ku nnaku musanvu. Naye wiiki ezoogerwako mu bunnabbi buno si za nnaku musanvu, wabula za myaka musanvu. Kino kituukagana bulungi n’engeri ennaku gye zitera okubalibwamu mu bunnabbi bwa Bayibuli, nga “buli lunaku lubalwamu mwaka.” (Okubala 14:34; Ezeekyeri 4:6) Kino kitegeeza nti buli wiiki erimu emyaka musanvu era nti wiiki 69 zenkanankana emyaka 483 (69 x 7). Bwe tubala emyaka 483 okuva mu mwaka 455 E.E.T., tutuuka ku mwaka 29 E.E. Guno gwe mwaka gwennyini Yesu gwe yabatirizibwamu era n’afuuka Masiya!—Lukka 3:1, 2, 21, 22.
Ate era obunnabbi obwo bwayogera ne ku wiiki endala emu, era nga wiiki eyo gye myaka emirala musanvu. Mu kiseera ekyo eky’emyaka emirala omusanvu, mu mwaka 33 E.E., Masiya yandittiddwa, era okuva mu mwaka 36 E.E., amawulire amalungi ag’Obwakabaka bwa Katonda gandibuuliddwa mu mawanga gonna, so si eri Abayudaaya bokka.—Danyeri 9:24-27.
14 ENJIGIRIZA YA TIRINITI
Bayibuli eyigiriza nti Yakuwa Katonda ye Mutonzi era nti yasooka kutonda Yesu nga tannatonda bintu birala. (Abakkolosaayi 1:15, 16) Yesu si ye Katonda Omuyinza w’Ebintu Byonna. Tewali mulundi na gumu Yesu lwe yagamba nti yenkanankana ne Katonda. Mu butuufu yagamba nti: “Kitange ansinga obuyinza.” (Yokaana 14:28; 1 Abakkolinso 15:28) Naye amadiini agamu gayigiriza nti Katonda Tiriniti oba nti ali mu busatu: Katonda Kitaffe, Katonda Mwana, ne Katonda mwoyo mutukuvu. Ekigambo “Tiriniti” tekiri mu Bayibuli. Enjigiriza eyo ya bulimba.
Omwoyo omutukuvu ge maanyi ga Katonda agatalabika g’akozesa okutuukiriza ekigendererwa kye. Omwoyo omutukuvu si muntu. Ng’ekyokulabirako, Abakristaayo abaasooka ‘bajjula omwoyo omutukuvu,’ ate era Yakuwa yagamba nti: “Ndifuka omwoyo gwange ku bantu aba buli ngeri.”—Ebikolwa 2:1-4, 17.
15 OMUSAALABA
Abakristaayo ab’amazima bwe baba basinza Katonda, tebakozesa musaalaba. Lwaki?
Amadiini ag’obulimba gamaze ekiseera kiwanvu nga gakozesa omusaalaba. Mu biseera eby’edda, abantu baakozesanga omusaalaba nga basinza ebitonde ebitali bimu era ne mu bulombolombo bw’ekikaafiiri obukwata ku kwegatta. Mu myaka 300 egyasooka nga Yesu amaze okufa, Abakristaayo tebaakozesanga musaalaba nga basinza Katonda. Naye bwe waayitawo ekiseera, Empula Konsitantiini Omuruumi yafuula omusaalaba akabonero k’eddiini y’Ekikristaayo. Omusaalaba gwakozesebwa okusikiriza abantu okufuuka Abakristaayo. Kyokka omusaalaba tegwalina kakwate konna na Yesu Kristo. Ekitabo ekiyitibwa New Catholic Encyclopedia kigamba nti: “Omusaalaba gwakozesebwanga nga n’Obukristaayo tebunnatandika era n’abantu abatali Bakristaayo baali bagukozesa.”
Yesu teyafiira ku musaalaba. Ekigambo ky’Oluyonaani ekivvuunulwa “omusaalaba” kitegeeza “ekikondo,” “olubaawo,” oba “omuti.” Enkyusa ya Bayibuli eyitibwa The Companion Bible egamba nti: “Mu lulimi Oluyonaani olwakozesebwa mu [Ndagaano Empya] ekigambo ekyakozesebwa tekitegeeza mbaawo bbiri [ng’olumu lukiikiddwa ku lulala].” Yesu yafiira ku kikondo.
Yakuwa tayagala tukozese bifaananyi oba obubonero nga tumusinza.—Okuva 20:4, 5; 1 Abakkolinso 10:14.
16 EKIJJUKIZO
Yesu yalagira abayigirizwa be okujjukiranga okufa kwe. Kino bakikola nga Nisaani 14 buli mwaka, ku lunaku lwe lumu Abayisirayiri lwe baakwatirangako Embaga ey’Okuyitako. Omugaati n’envinnyo ebikiikirira omubiri n’omusaayi gwa Yesu biyisibwa ku mukolo gw’Ekijjukizo. Abo abanaafugira awamu ne Yesu mu ggulu balya ku mugaati era banywa ku nvinnyo. Ate abo abalina essuubi ery’okubeera ku nsi emirembe gyonna babaawo ku mukolo gw’Ekijjukizo naye bo tebalya ku mugaati era tebanywa ku nvinnyo.
17 OMUZIMU
Abantu bangi balowooza nti omuntu bw’afa, afuuka muzimu. Ate era abamu balowooza nti emizimu gisobola okuyamba abantu abalamu oba okubatuusaako akabi.
Kyokka Bayibuli tegamba nti omuntu bw’afa afuuka muzimu, wabula egamba nti omuntu bw’afa aba takyaliwo. Ebyawandiikibwa bigamba nti: ‘Abalamu bamanyi nga balifa, naye abafu tebaliiko kye bamanyi, kubanga beerabirwa; tebakyajjukirwa. Era okwagala kwabwe, n’obukyayi bwabwe, n’obuggya bwabwe, byaggwaawo, era tebakyenyigira mu kintu kyonna ekikolebwa wansi w’enjuba. Emagombe gy’ogenda teriiyo mulimu, wadde okukola enteekateeka, wadde okumanya, wadde amagezi.’ (Omubuulizi 9:5, 6, 10) Ate era Bayibuli egamba nti omuntu bw’afa, ‘addayo mu ttaka, era ku lunaku olwo ebirowoozo bye bisaanawo.’ Aba takyaliwo. (Zabbuli 146:4; Olubereberye 3:19)
N’olwekyo, Bayibuli teyigiriza nti omuntu bw’afa afuuka muzimu. Tegamba nti abafu baba bakyali balamu nga baliko gye bali. Bwe kityo tebasobola kutuyamba oba okututuusaako akabi.
18 OMWOYO
Ebigambo by’Olwebbulaniya n’Oluyonaani ebivvuunulwa “omwoyo” mu Nkyusa ey’Ensi Empya bisobola okutegeeza ebintu eby’enjawulo, naye nga byonna bitegeeza ebintu abantu bye batasobola kulaba, gamba ng’empewo oba omukka abantu gwe bassa n’ensolo gwe zissa. Ate era ebigambo ebyo bisobola okutegeeza ebitonde eby’omwoyo oba omwoyo omutukuvu, nga gano ge maanyi ga Katonda. Bayibuli teyigiriza nti omuntu bw’afa waliwo ekintu ekimuvaamu ne kisigala nga kiramu.—Okuva 35:21; Zabbuli 104:29; Matayo 12:43; Lukka 11:13.
19 GGEYEENA
Ggeyeena linnya lya kiwonvu mwe baayokeranga kasasiro, ekyali okumpi ne Yerusaalemi. Tewali bukakafu bulaga nti mu kiseera kya Yesu abantu oba ebisolo byabonyaabonyezebwanga oba byayokebwanga nga biramu mu kiwonvu ekyo. N’olwekyo, Ggeyeena si kifo ekitalabika abantu abafudde gye babonyaabonyezebwa oba gye bookerwa emirembe n’emirembe. Yesu bwe yayogera ku kusuulibwa mu Ggeyeena, yali ategeeza okuzikirira nga tewali ssuubi lya kuddamu kuba mulamu.—Matayo 5:22; 10:28.
20 ESSAALA YA MUKAMA WAFFE
Eno ye ssaala Yesu gye yayigiriza abayigirizwa be bwe yali abalaga engeri y’okusabamu. Ate era essaala eno eyitibwa Essaala ya Kitaffe Ali mu Ggulu oba essaala ey’okulabirako. Ng’ekyokulabirako, Yesu yatuyigiriza tusabe bwe tuti:
“Erinnya lyo litukuzibwe”
Bwe twogera ebigambo ebyo, tuba tusaba Yakuwa aggye ekivume ku linnya lye olw’okuba lyogeddwako eby’obulimba. Ekyo kijja kusobozesa bonna abali mu ggulu ne ku nsi okussa ekitiibwa mu linnya lya Katonda.
“Obwakabaka bwo bujje”
Bwe twogera ebigambo ebyo, tuba tusaba nti gavumenti ya Katonda ezikirize enteekateeka ya Sitaani, efuge ensi, era efuule ensi olusuku lwa Katonda.
“By’oyagala bikolebwe mu nsi”
Bwe twogera ebigambo ebyo, tuba tusaba Katonda atuukirize ekigendererwa kye yalina okutonda ensi, abantu abawulize era abatuukiridde basobole okubeera mu lusuku lwe emirembe gyonna, ng’ekigendererwa kye bwe kyali ng’atonda abantu.
21 EKINUNULO
Yakuwa yakola enteekateeka ekinunulo kiweebweyo okulokola abantu okuva mu kibi n’okufa. Ekinunulo kye kintu ekyalina okuweebwayo okusasulira obulamu obutuukiridde omuntu eyasooka, Adamu, bwe yafiiriza abantu era n’okusobozesa abantu okuba n’enkolagana ennungi ne Katonda. Katonda yatuma Yesu ku nsi okufiirira abantu bonna. Olw’okuba Yesu yatufiirira, abantu bonna basobola okuba n’essuubi ery’okubeera ku nsi emirembe gyonna era n’okufuuka abatuukiridde.
22 LWAKI OMWAKA 1914 MUKULU NNYO?
Obunnabbi obuli mu Danyeri essuula 4 bulaga nti Katonda yanditaddewo Obwakabaka bwe mu 1914.
Obunnabbi: Yakuwa yaloosa Kabaka Nebukadduneeza ekirooto ekyalimu obunnabbi obukwata ku muti omunene ogwatemebwa. Mu kirooto ekyo Nebukadduneeza yalaba olukoba olw’ekyuma n’olw’ekikomo nga zisibiddwa ku kikonge ky’omuti ogwo kireme okuloka okumala ebbanga lya ‘biseera musanvu.’ Ebiseera ebyo bwe byandiweddeeko, omuti ogwo gwandizzeemu okukula.—Danyeri 4:1, 10-16.
Obunnabbi obwo bulina makulu ki gye tuli? Omuti ogwo gukiikirira obufuzi bwa Katonda. Yakuwa yamala emyaka mingi ng’akozesa bakabaka mu Yerusaalemi okufuga eggwanga lya Isirayiri. (1 Ebyomumirembe 29:23) Naye bakabaka abo baamujeemera, era obufuzi bwabwe ne bukoma. Yerusaalemi kyazikirizibwa mu mwaka gwa 607 E.E.T. Eyo ye yali entandikwa ‘y’ebiseera omusanvu’ ebyogerwako mu bunnabbi obwo. (2 Bassekabaka 25:1, 8-10; Ezeekyeri 21:25-27) Yesu bwe yagamba nti, “Yerusaalemi kiririnnyirirwa amawanga okutuusa ebiseera ebigereke eby’amawanga lwe biriggwaako,” yali ayogera ku ‘biseera omusanvu.’ (Lukka 21:24) N’olwekyo ‘ebiseera omusanvu’ tebyaggwaako nga Yesu akyali ku nsi. Yakuwa yasuubiza okussaawo Kabaka ‘ng’ebiseera omusanvu’ biweddeko. Obufuzi bwa Kabaka ono omupya, Yesu, bwandireetedde abantu ba Katonda mu nsi yonna emikisa egy’olubeerera.—Lukka 1:30-33.
“Ebiseera musanvu” byenkana wa? “Ebiseera musanvu” byalimu emyaka 2,520. Bwe tubala emyaka 2,520 okuva mu mwaka 607 E.E.T., tutuuka ku mwaka 1914. Ogwo gwe mwaka Yakuwa gwe yafuuliramu Yesu Kabaka w’Obwakabaka bwa Katonda mu ggulu.
Tumanya tutya nti “ebiseera musanvu” byalimu emyaka 2,520? Bayibuli eraga nti emyaka esatu n’ekitundu gyenkana ennaku 1,260. (Okubikkulirwa 12:6, 14) N’olwekyo, “ebiseera musanvu” bikubisaamu omuwendo ogwo emirundi ebiri, oba byenkana ennaku 2,520. Ennaku 2,520 zenkana emyaka 2,520. Kino kituukagana bulungi n’engeri ennaku gye zitera okubalibwamu mu bunnabbi bwa Bayibuli, nga “buli lunaku lubalwamu mwaka.”—Okubala 14:34; Ezeekyeri 4:6.
23 MIKAYIRI MALAYIKA OMUKULU
Ebigambo “malayika omukulu” bitegeeza “akulira bamalayika.” Bayibuli eyogera ku malayika omukulu omu yekka, era erinnya lye ye Mikayiri.—Danyeri 12:1; Yuda 9.
Mikayiri ye Mukulembeze w’eggye lya bamalayika abeesigwa. Okubikkulirwa 12:7 wagamba nti: “Mikayiri ne bamalayika be ne balwana n’ogusota . . . ne bamalayika baagwo.” Ekitabo ky’Okubikkulirwa kiraga nti Yesu ye Mukulembeze w’eggye lya Katonda. N’olwekyo, Mikayiri linnya lya Yesu eddala.—Okubikkulirwa 19:14-16.
24 ENNAKU EZ’ENKOMERERO
Ebigambo ebyo byogera ku kiseera ebintu ebikulu ennyo we byandibeereddewo ku nsi ng’Obwakabaka bwa Katonda bunaatera okuzikiriza ensi ya Sitaani. Bayibuli ekozesa ebigambo ebirala ebifaananako bwe bityo, gamba nga ‘amafundikira g’enteekateeka y’ebintu’ ne ‘okubeerawo kw’Omwana w’omuntu,’ ng’eyogera ku kiseera kye kimu. (Matayo 24:3, 27, 37) ‘Ennaku ez’enkomerero’ zaatandika mu 1914 Obwakabaka bwa Katonda lwe bwatandika okufuga mu ggulu era zijja kuggwaako ng’ensi ya Sitaani ezikiriziddwa ku Amagedoni.—2 Timoseewo 3:1; 2 Peetero 3:3.
25 OKUZUUKIRA
Katonda bw’addamu okuwa omuntu afudde obulamu, ekyo kiyitibwa okuzuukira. Bayibuli eyogera ku kuzuukira kwa mirundi mwenda. Eriya, Erisa, Yesu, Peetero, ne Pawulo bonna baazuukiza abantu. Katonda ye yabawa amaanyi okuzuukiza abantu abo. Yakuwa asuubiza okuzuukiza ‘abatuukirivu n’abatali batuukirivu’ baddemu babeere ku nsi. (Ebikolwa 24:15) Ate era Bayibuli eyogera ku kuzuukira kw’abo abagenda mu ggulu. Kino kibaawo ng’abo abaalondebwa, oba abaafukibwako amafuta, Katonda abazuukiza okugenda mu ggulu okubeera ne Yesu.—Yokaana 5:28, 29; 11:25; Abafiripi 3:11; Okubikkulirwa 20:5, 6.
26 EBY’OBUSAMIZE
Obusamize kwe kugezaako okwogera ne badayimooni butereevu oba okuyitira mu muntu omulala, gamba ng’omulubaale oba omulaguzi. Abantu abeenyigira mu by’obusamize bakikola olw’okuba bakkiririza mu njigiriza ey’obulimba egamba nti omuntu bw’afa omwoyo gumuvaamu ne gufuuka omuzimu. Badayimooni bakozesa eby’obusamize okuleetera abantu okujeemera Katonda. Obusamize buzingiramu okulaguzisa emmunyeenye, obulaguzi, obufuusa, obulogo, n’ebirala ebirina akakwate ne badayimooni. Ebitabo bingi, magazini, firimu, emizannyo, n’ennyimba, bireetera abantu okulowooza nti eby’obusamize tebirina kabi era bisanyusa. Obulombolombo bungi obukolebwa ng’omuntu afudde, gamba ng’okusaddaakira abafu, okwabya ennyimbe, emikolo gy’okujjukira abafu, obulombolombo obukolebwa ku bannamwandu ne bamulekwa, n’okukuma ekyoto mu luggya, nabwo bulina akakwate n’okukolagana ne badayimooni. Emirundi egisinga obungi abantu abakozesa amaanyi ga badayimooni bakozesa ebiragalalagala.—Abaggalatiya 5:20; Okubikkulirwa 21:8.
27 OBUFUZI BWA YAKUWA
Yakuwa ye Katonda Omuyinza w’Ebintu Byonna, era ye yatonda ebintu byonna. (Okubikkulirwa 15:3) Eyo ye nsonga lwaki ye Nnannyini bintu byonna era y’agwanidde okufuga ebintu bye yatonda. (Zabbuli 24:1; Isaaya 40:21-23; Okubikkulirwa 4:11) Ebintu byonna bye yatonda yabiteerawo amateeka. Ate era Yakuwa alina obuyinza okulonda abalala okuba abafuzi. Tuwagira obufuzi bwa Yakuwa nga tumugondera era nga tukiraga nti tumwagala.—1 Ebyomumirembe 29:11.
28 OKUGGYAMU EMBUTO
Okuggyamu olubuto kintu ekikolebwa mu bugenderevu okutta omwana atannazaalibwa. Tekibaawo mu butanwa era tekiva ku bulwadde. Okuva omukazi lw’afuna olubuto, omwana ali mu lubuto aba muntu yennyini so si kitundu butundu eky’omubiri gwa nnyina.
29 OKUTEEKEBWAKO OMUSAAYI
Mu nkola eno, abasawo bateekako omuntu omusaayi oba ekimu ku bitundu byagwo ebina ebikulu. Bamuteekako omusaayi gw’omuntu omulala oba ogugwe gwe baba baatereka. Ebitundu by’omusaayi ebikulu ebina bye bino: plasma, platelets, obutoffaali obumyufu n’obutoffaali obweru.
30 OKUKANGAVVULA
Mu Bayibuli, ekigambo ekivvuunulwa “okukangavvula” tekitegeeza kubonereza kyokka, naye era kitegeeza okubuulirira, okuyigiriza, n’okuwabula. Yakuwa tavuma abo b’aba ayigiriza era tabakambuwalira. (Engero 4:1, 2) Yakuwa ateerawo abazadde ekyokulabirako ekirungi. Bw’abuulirira omuntu, omuntu oyo aganyulwa, era ekyo kimuleetera okwagala okubuulirirwa. (Engero 12:1) Yakuwa ayagala abantu be era abatendeka. Awa abantu be obulagirizi obubayamba okutereeza endowooza enkyamu ze baba nazo era obubayamba okulowooza n’okweyisa mu ngeri emusanyusa. Omuzadde asaanidde okukimanya nti okukangavvula omwana kizingiramu okumuyamba okutegeera ensonga lwaki asaanidde okuba omuwulize. Ate era okukangavvula kizingiramu n’okuyamba omwana okwagala Yakuwa, okwagala Ekigambo kye Bayibuli, n’okutegeera emisingi egikirimu.
31 BADAYIMOONI
Bitonde bya mwoyo ebitalabika ebibi ennyo, era ebirina amaanyi agasinga ag’abantu. Badayimooni bamalayika babi nnyo. Tebaatondebwa nga babi, wabula beefuula abalabe ba Katonda bwe baamujeemera. (Olubereberye 6:2; Yuda 6) Beegatta ku Sitaani mu kujeemera Yakuwa.—Ekyamateeka 32:17; Lukka 8:30; Ebikolwa 16:16; Yakobo 2:19.
[Obugambo obuli wansi]
^ lup. 40 Ennukuta E.E.T zitegeeza Embala Eno nga Tennatandika, ate E.E zitegeeza Embala Eno.


text:
Olugero 32: Ebibonyoobonyo 10
TUNUULIRA ebifaananyi. Buli kimu kiraga ekibonyoobonyo Yakuwa kye yaleetera Misiri. Mu kifaananyi ekisooka olaba Alooni ng’akuba mu Mugga Nile omuggo. Bwe yakikola, amazzi agali mu mugga ne gafuuka omusaayi. Ebyennyanja byafa, era omugga ne gutandika okuwunya.
Ekyaddako, Yakuwa yaleetera ebikere okuva mu Mugga Nile. Byali buli wonna—mu byoto, mu ntamu, mu bitanda by’abantu—buli wonna. Ebikere bwe byafa, Abamisiri baabikuŋŋaanya mu ntuumu ennene, era ensi n’ewunya nnyo olwa byo.
Awo ate Alooni n’akuba ku ttaka n’omuggo gwe, enfuufu n’efuuka enkukunyi. Buno buwuka obutono obubuuka era obuluma. Enkukunyi kye kyali ekibonyoobonyo eky’okusatu ku nsi y’e Misiri.
Ebibonyoobonyo ebyaddako byalumya Bamisiri bokka, so si Baisiraeri. Eky’okuna, kyali kibonyoobonyo eky’agasowera aganene egajjula mu mayumba g’Abamisiri bonna. Ekibonyoobonyo eky’okutaano kyakosa bisolo. Ente n’endiga era n’embuzi eby’Abamisiri bingi byafa.
Ekyaddako, Musa ne Alooni batwala evvu ne balimansira mu bbanga. Lyaleetera abantu n’ebisolo okufuna amayute amabi ennyo. Kino kye kyali ekibonyoobonyo eky’omukaaga.
Oluvannyuma lw’ekyo, Musa n’agolola omukono gwe ng’agwolekeza eggulu, era Yakuwa n’aleeta okubwatuka n’omuzira. Ono ye yali kibuyaga n’omuzira ebisingirayo ddala obubi Misiri bye yali efunye.
Ekibonyoobonyo eky’omunaana kyali ekibinja ekinene ennyo eky’enzige. Waali tewabangawo nzige nnyingi bwe zityo era teziddangamu kubaawo. Zaalya buli kamu omuzira ke gutaayonoona.
Ekibonyoobonyo eky’omwenda kyali kizikiza. Okumala ennaku ssatu ekizikiza eky’amaanyi kyakwata wonna mu nsi eyo, naye Abaisiraeri bo baalina ekitangaala gye baali babeera.
Mu nkomerero, Katonda yagamba abantu be okumansira omusaayi gw’akabuzi oba ogw’akaliga ku mifuubeeto gy’ennyumba zaabwe. Awo malayika wa Katonda n’ayita mu Misiri. Malayika bwe yalabanga omusaayi, tewali gwe yattanga mu nnyumba eyo. Naye mu nnyumba okutaali musaayi ku mifuubeeto, malayika wa Katonda yattanga buli kibereberye eky’abantu n’ensolo. Kino kye kyali ekibonyoobonyo 10.
Oluvannyuma lw’ekibonyoobonyo kino ekyasembayo, Falaawo yagamba Abaisiraeri okugenda. Abantu ba Katonda bonna baali beetegefu okugenda, era mu kiro ekyo kyennyini baatandika okuva mu Misiri.
Okuva essuula 7 okutuuka ku 12.
Ebibuuzo
- Ng’okozesa ebifaananyi ebiragiddwa wano, nnyonnyola ebibonyoobonyo ebisatu Yakuwa bye yasooka okuleeta ku Misiri?
- Njawulo ki eriwo wakati w’ebibonyoobonyo ebisatu ebyasooka n’ebirala byonna ebyaddirira?
- Ekibonyoobonyo eky’okuna, eky’okutaano, n’eky’omukaaga bye biruwa?
- Nnyonnyola ekibonyoobonyo eky’omusanvu, eky’omunaana, n’eky’omwenda.
- Kiki Yakuwa kye yagamba Abaisiraeri okukola ng’ekibonyoobonyo eky’ekkumi tekinnabaawo?
- Ekibonyoobonyo eky’ekkumi kye kiruwa, era kiki ekyabaawo oluvannyuma lwakyo?
Ebibuuzo ebyongerezeddwako
- Soma Okuva 7:19-8:23.
Wadde ng’abasajja abagezigezi ab’e Misiri baasobola okukola eby’amagero ebifaanaganira ddala n’ebibonyoobonyo ebibiri ebyasooka, kiki kye baawalirizibwa okutegeera oluvannyuma lw’ekibonyoobonyo eky’okusatu? (Kuv. 8:18, 19; Mat. 12:24-28)
Ekibonyoobonyo eky’okuna kyalaga kitya nti Yakuwa alina obusobozi obw’okukuuma abantu be, era okumanya kino kireetera abantu ba Katonda kuwulira batya nga boolekera “ekibonyoobonyo ekinene”?
- Soma Okuva 8:24; 9:3, 6, 10, 11, 14, 16, 23-25 ne 10:13-15, 21-23.
Bibinja ki ebibiri eby’abantu ebyafeebezebwa ebibonyoobonyo ekkumi, era ekyo kikwata kitya ku ngeri gye tutunuuliramu ebibinja ebyo? (Kuv. 8:10, 18, 19; 9:14)
Okuva 9:16 lutuyamba lutya okutegeera ensonga lwaki Yakuwa aleseewo Setaani okutuusa leero? (Bar. 9:21, 22)
- Soma Okuva 12:21-32.
Okuyitako kwasobozesa kutya bangi okufuna obulokozi, era kwali kusonga ku ki? (Kuv. 12:21-23; Yok. 1:29; Bar. 5:18, 19, 21; 1 Kol. 5:7)


text:
Masalu yasooka kugoba omusango oluvannyuma lwa ofiisi y’avunaanyizibwa ku nsonga z’abafu okuguggyamu enta, kyokka abaana ba Muteesa nga bakulembeddwa Omulangira David Wasajja ne Nnaalinnya Sarah Kagere ne bajulira ewa Masalu n’akyusa ensala ye.
Kino Dr. Kasasa yakiwakanya ne yeekubira enduulu mu kkooti ejulirwamu.
Okujulira kuno kwawuliddwa abalamuzi basatu okuli Steven Kavuma, Remmy Kasule ne Owinyi Dollo. Wasajja, Kagare ne Dr. Kasasa bonna baabaddewo.
Ettaka eririko enkaayana liri Mutungo. Wasajja ne banne bagamba nti lyali lya kitaabwe Ssekabaka Muteesa II era be balirinako obuvunaanyizibwa.
Kyokka ne Kasasa agamba nti ettaka lirye. Abalamuzi baategeezezza nga bwe bajja okuyita enjuyi zombi okuwa ensala yaabwe ku kujulira kwa Kasasa.


text:
Molinga
==Molinga==Horse raddish tree Guno omuti gwa Molinga ddagala nnyo. Molinga awonnya endwadde nga zino,
- Obulwadde obuleeta okugwamu amazzi era buleetera omuntu okufuyisa ennyo Diabettes
- Okuggwamu omusaayi, era buno bwe bubonero, Olususu okuperuka, Okoowa mangu, Omubiri tegugumira ndwadde.Anaemia
- Obulumi mu lubuto Gastric ulcers
- Amaaso agaleeta ebinyinyi, oluusi nga mamyufu nnyo.Conjuctivitis
- Okweralkirira ennyo, okwenyika omutima era n’okutya ennyo Anxiety
- Endwadde y’ensigo nga tesobola okwawula amazzi n’ebikyaafu.Kidney problems


text:
Luusi
2 Nawomi yalina omu ku b’eŋŋanda za bba eyali ayitibwa Bowaazi,+ omusajja ow’omu nnyumba ya Erimereki eyali omugagga ennyo.
2 Awo Luusi Omumowaabu n’agamba Nawomi nti: “Nzikiriza ŋŋende mu nnimiro nnonderere+ ebirimba nga ngoberera oyo yenna anankwatirwa ekisa.” Nawomi n’amuddamu nti: “Genda mwana wange.” 3 Awo n’agenda mu nnimiro n’atandika okulonderera ebirimba ng’agoberera abakunguzi. Era yeesanga ng’ennimiro gye yagendamu yali ya Bowaazi+ ow’omu nnyumba ya Erimereki.+ 4 Awo Bowaazi n’atuuka ng’ava e Besirekemu n’agamba abakunguzi nti: “Yakuwa abeere nammwe.” Nabo ne bamuddamu nti: “Yakuwa akuwe omukisa.”
5 Bowaazi n’abuuza omusajja eyali akulira abakunguzi nti: “Omukazi ono ava mu maka g’ani?” 6 Omusajja eyali akulira abakunguzi n’amuddamu nti: “Ono ye mukazi Omumowaabu+ eyajja ne Nawomi okuva mu nsi ya Mowaabu.+ 7 Yaŋŋambye nti, ‘Nkusaba onzikirize nnonderere+ ebirimba* abakunguzi bye bagenda baleka emabega.’ Era okuva lwe yazze ku makya abadde akola okutuusa kati lw’atuddeko wano mu nsiisira awummuleko.”
8 Oluvannyuma Bowaazi n’agamba Luusi nti: “Wuliriza mwana wange. Togenda mu nnimiro ndala kulonderera birimba, era togenda walala wonna. Beera kumpi n’abakozi bange abakazi.+ 9 Tunula olabe gye bagenda okukungula ogende nabo. Ndagidde abasajja bange obutakukwatako.* Ennyonta bw’eneekuluma, ojja kugenda awali ensumbi z’amazzi onywe ku mazzi abasajja ge banaaba bakimye.”
10 Awo Luusi n’avunnama wansi, n’agamba nti: “Kivudde ku ki ggwe okunzisaako omwoyo n’onkwatirwa ekisa ate nga ndi mugwira?”+ 11 Bowaazi n’amuddamu nti: “Bambuulira byonna bye wakolera nnyazaala wo oluvannyuma lw’okufa kwa balo, era nga bwe waleka kitaawo ne nnyoko n’ensi y’ab’eŋŋanda zo n’ojja mu bantu b’otomanyi.+ 12 Yakuwa akusasule olw’ebyo bye wakola,+ era Yakuwa Katonda wa Isirayiri akuwe empeera enzijuvu, kubanga oddukidde wansi w’ebiwaawaatiro bye okufuna obukuumi.”+ 13 Awo Luusi n’agamba nti: “Ka nneeyongere okusiimibwa mu maaso go mukama wange, kubanga oŋŋumizza era oyogedde ebigambo ebizzaamu omuweereza wo amaanyi, wadde nga siri omu ku baweereza bo.”
14 Ekiseera eky’okulya bwe kyatuuka, Bowaazi n’amugamba nti: “Sembera wano olye ku mugaati era okoze mu nvinnyo enkaatuufu.” Bw’atyo n’atuula n’abakunguzi, era Bowaazi n’amuwa ssayiri ensiike* n’alya, n’akkuta, era n’afissanawo. 15 Bwe yayimuka okugenda okulonderera+ ebirimba,* Bowaazi n’alagira abasajja be nti: “Mumuleke alonderere ebirimba okuva ne mu ebyo ebisaliddwa, era temumuyisa bubi.+ 16 Ne mu binywa ebisibiddwa mumusowoleremu ebirimba mubireke emabega abikuŋŋaanye, era temubaako kintu kyonna kye mwogera okumulemesa.”
17 Awo ne yeeyongera okulonderera ebirimba mu nnimiro okutuukira ddala akawungeezi,+ era oluvannyuma n’akuba ebyo bye yali alonderedde ne bivaamu efa* nnamba eya ssayiri.* 18 Awo n’agisitula n’agenda mu kibuga, era nnyazaala we n’alaba bye yali alonderedde. Luusi era yaggyayo n’emmere gye yali afissizzaawo+ ng’amaze okukkuta, n’agimuwa.
19 Nnyazaala we n’amubuuza nti: “Olondereredde wa leero, era okoledde wa? Oyo akussizzaako omwoyo aweebwe omukisa.”+ Awo n’abuulira nnyazaala we nnannyini nnimiro gye yali akoledde, era n’amugamba nti: “Erinnya ly’omusajja nnannyini nnimiro gye nkoledde ye Bowaazi.” 20 Awo Nawomi n’agamba muka mwana we nti: “Yakuwa ataleseeyo kulaga abalamu n’abafu okwagala okutajjulukuka,+ amuwe omukisa.” Era Nawomi n’ayongerako nti: “Omusajja oyo atulinako oluganda.+ Y’omu ku banunuzi baffe.”+ 21 Awo Luusi Omumowaabu n’agamba nti: “Era yaŋŋambye nti, ‘Beeranga kumpi n’abakozi bange okutuusa lwe balimala okukungula ebirime byange byonna.’”+ 22 Nawomi n’agamba Luusi muka mwana we nti: “Mwana wange, kirungi ogende n’abakozi be abakazi oleme okutawaanyizibwa mu nnimiro endala.”
23 Luusi ne yeeyongera okulondereranga ebirimba ng’ali wamu n’abakozi ba Bowaazi abakazi okutuusa amakungula ga ssayiri+ n’ag’eŋŋaano lwe gaggwaako. Era ne yeeyongera okubeera ne nnyazaala we.+


text:
Essuula 14
1 Naye atali munywevu mu kukkiriza mumusembezenga, naye si lwa kusala musango gwa mpaka.
2 Omulala akkiriza n'okulya n'alya byonna: naye atali munywevu alya nva.
3 Alya tanyoomanga atalya; era atalya tasaliranga musango alya: kubanga Katonda yamusembeza.
4 Ggwe ani asalira omusango omuweereza wa beene? eri mukama we yekka ayimirira oba agwa. Naye aliyimirira; kubanga Mukama waffe ayinza okumuyimiriza.
5 Omuntu omulala alowooza olunaku olumu okusinga olulala, omulala alowooza ennaku zonna okwenkanankana. Buli muntu ategeererenga ddala mu magezi ge yekka.
6 Alowooza olunaku, alulowooza ku bwa Mukama waffe: n'oyo alya, alya ku bwa Mukama waffe, kubanga yeebaza Katonda; n'oyo atalya, talya ku bwa Mukama waffe, era yeebaza Katonda.
7 Kubanga tewali muntu mu ffe eyeebeerera omulamu ku bubwe yekka, era tewali eyeefiira ku bubwe yekka.
8 Kubanga bwe tubeera abalamu, tuba balamu ku bwa Mukama waffe: oba bwe tufa, tufa ku bwa Mukama waffe: kale, bwe tuba abalamu, oba bwe tufa, tuba ba Mukama waffe.
9 Kubanga Kristo kyeyava afa n'abeera omulamu, alyoke abeerenga Mukama w'abafu era n'abalamu.
10 Naye ggwe kiki ekikusaliza omusango muganda wo? oba naawe kiki ekikunyoomesa muganda wo? kubanga fenna tuliyimirira mu maaso g'entebe ey'emisango eya Katonda.
11 Kubanga kyawandiikibwa nti Nga bwe ndi omulamu, bw'ayogera Mukama, buli vviivi lirinfukaamirira, Na buli lulimi lulyatula Katonda.
12 Kale bwe kityo buli muntu mu ffe alibalirira omuwendo gwe yekka eri Katonda.
13 Kale tulemenga okusalira bannaffe emisango nate fekka na fekka: naye waakiri musale omusango guno, obutaleeteranga wa luganda ekyesittaza oba nkonge.
14 Mmanyi era ntegeeredde ddala mu Mukama waffe Yesu, nga tewali kintu kya muzizo mu buwangwa bwakyo: wabula eri oyo akirowooza nga kya muzizo, kiba kya muzizo.
15 Kuba oba nga muganda wo anakuwala olw'emmere, nga tokyatambulira mu kwagala. Tomuzikirizanga lwa mmere yo oyo Kristo gwe yafiirira.
16 Kale ekirungi kyammwe kiremenga okuvumibwa:
17 kubanga obwakabaka bwa Katonda si kwe kulya n'okunywa, wabula butuukirivu na mirembe na ssanyu mu Mwoyo Omutukuvu:
18 Kubanga aweereza Kristo bw'ati asanyusa nnyo Katonda, n'abantu bamusiima.
19 Kale bwe kityo tugobererenga eby'emirembe, n'eby'okuzimbagananga fekka na fekka.
20 Toyonoonanga mulimu gwa Katonda lwa mmere. Byonna birungi; naye kinaabanga kibi eri oyo alya nga yeesittala.
21 Kirungi obutalyanga nnyama newakubadde okunywanga omwenge, newakubadde okukolanga byonna ebyesitazza muganda wo oba ebimunyiiza oba ebimunafuya.
22 Okukkiriza kw'olina, beeranga nakwo wekka mu maaso ga Katonda. Oyo alina omukisa ateesalira musango mu kigambo ky'asiima.
23 Naye oyo abuusabuusa azza musango bw'alya, kubanga talya mu kukkiriza; na buli ekitava mu kukkiriza, kye kibi.


text:
BULIJJO abadde awulira olugambo nti mukyala we alina omuvubuka amubojjerera era nga ne ku mulimu gwe ogw’obuzimbi, bappoota (abaweereza) batera okumukuba olwali nti, “Musiraamu, eddiini yo ekkiriza abasajja okuwasa abakyala abana kyokka ggwe tukwewuunya!
N’okkiriza okuvuganya ku mukazi owuwo!” Ibrahim Kayanja, 35, ow’e Ndese mu ssaza ly’e Nakifuma mu disitulikiti y’e Mukono, eby’olwali yabissa ku bbali n’abuuza mukyala we, Siifa Namutebi, oba bye bamugamba nti omuvubuka Dan Ssempeebwa ‘muntu we’ bituufu!
Wano Siifa yeegaana nga bwe yeekunkumula n’atiisatiisa n’okunoba olw’omwami obutamwesiga n’amulowooleza okuganza obulenzirenzi! Gye biggweeredde, ng’olugambo lufuuse amazima, Kayanja bwe yattiddwa mu bukambwe oluvannyuma lw’okuliimisa Siifa ne Ssempeebwa n’abakwatira mu muzigo kyokka mu kwerwanako ne bamutuga.
Abatuuze ku kyalo Ndese baaguddemu encukwe, mutuuze munnaabwe bwe yawondedde mukyala we oluvannyuma lw’omutemyako nti ali n’omusiguze mu muzigo, kyokka ne bamwefuulira ne bamukuba n’oluvannyuma ne bamutuga n’afa.
Bino byabaddewo ku Mmande ekiro, Kayanja bwe yasanze mukyala we Siifa n’omuvubuka Ssempeebwa mu muzigo gw’omukazi amanyiddwa nga ‘Naaki’ (mwannyina Ssempeebwa) n’agezaako okubalwanyisa, ne bamutuga omulambo ne bagusuula mu luggya.
OWA LC ATTOTTOLA: Ssentebe w’ekyalo Ndese, Musa Saddam Ssenteza, yagambye nti Kayanja yavudde ku mulimu ku ssaawa nga 2:30 ez’ekiro n’abuuza abaana nnyaabwe gye yabadde. Baamuzzeemu nti, “Agenze wa Aunt Naaki” naye kwe kuwondera.
Kigambibwa nti olwatuuse ewa Aunt Naaki, yasanze bonsatule (Siifa, Ssempeebwa ne Aunt Naaki) bali mu nnyumba era yayingidde butereevu n’abuuza Siifa nti, “Okola ki wano? Bulijjo weegaana nti oyagala omuvubuka ono nga weegaana ng’olowooza siikukwate?” Wano nti Siifa we yamubuulizza nti, “Otusanze tukola ki?
Nze nzize kulaba ku mukwano gwange mulwadde? Eh maama, n’abalwadde okubalaba tunaamalanga kugenda ku kizindaalo kweranga?” Kigambibwa nti bino byayongedde okunyiiza Kayanja n’alagira Siifa amuyiteko mu bwangu nga n’empi kw’atadde. Okukubira Siifa ewaabwe nti nakyo kyasiikudde Ssempeebwa emmeeme n’alagira Kayanja aleme kulwanira wa mwannyina kyokka nga tabiwulira n’ekyaddiridde kukwatagana naye ne beeriga.
Mu lutalo luno,essimu ya Kayanja we yagwiridde wansi n’ayagala agirondewo nga wano Ssempeebwa we yamukwatidde mu bulago ng’ali wamu ne Siifa ne bamunyiga emimiro n’abulwako w’assiza n’afa.
Omulambo baagulese gugudumadde mu luggya Siifa n’adduka ng’adda eka ne Ssempeebwa n’asigala ku kyalo nga yeekaaliisa era ng’agamba nti tayinza kudduka kuba okumusanga n’omukazi ewa mwannyina si musango!
POLIISI KY’EGAMBA: Akulira poliisi y’e Naggalama, Boniface Kinyera, yagambye nti omu ku batangira obumenyi bw’amateeka (crime preventor) e Ndese ye yabakubidde essimu ku butemu buno bwe baatuuse ku kyalo ne basanga ng’omukazi (Siifa) agezaako okudduka n’abaana be ababiri b’abadde alina mu Kayanja.
Yagasseeko nti nga yaakakwatibwa, Siifa yeegaanyi okutta bba ng’alumiriza Ssempeebwa nti ye yasse. Baatutte omulambo mu ggwanika ly’eddwaaliro e Kayunga kyokka nga bakomawo, abatuuze e Ndese baabakubidde essimu ne babategeeza nga Ssempeebwa bw’akyali ku kyalo. Awo we baddiddeyo ne bamukwata nga kati ye ne Siifa bali ku poliisi y’e Naggalama.
SSEMPEEBWA ABADDE YEEWAANA Omu ku batuuze, ataayagadde kumwatuukiriza mannya, yagambye nti Ssempeebwa aludde ng’apepeya ne Siifa nga n’olumu baagwako ku kabenje ka bodaboda nga bagenda okucakala eNakifuma ne bafuna ebisago eby’amaanyi.
Yayongeddeko nti baawulirako nti Ssempeebwa abadde yeewaana nga bwe yattako omulaalo ng’agaanyi okumuwa 20,000/- n’akasawo ke yalina mu ngalo n’okwewaana nti byonna ebyo wadde yabikola, poliisi terina kye yamukola.
KAYANJA AZIIKIDDWA Olw’okuba omugenzi abadde Musiraamu, poliisi yakkirizza okumuziika era abatuuze baatutte omulambo gwe e Kaseenene mu disitulikiti y’e Luweero gye gwaziikiddwa eggulo. Alese bannamwandu babiri okuli Siifa ne Zainabu Nakalanzi ng’ono naye yamulese mu muzigo. Alese abaana musanvu ng’ababiri yabazaala mu Siifa.


text:
Chapter 4
1 Naye Yona n'atasiima n'akatono n'anyiikaala.
2 N'asaba Mukama n'ayogera nti Nkusaba, ai Mukama, saayogera bwe ntyo nga nkyali mu nsi y'ewaffe. Kyennava nnyanguwa okuddukira e Talusiisi; kubanga nategeera nti oli Katonda mulungi ajjudde okusaasira alwawo okusunguwala, alina ekisa ekingi, era ataleeta bubi.
3 Kale nno, ai Mukama, nkwegayiridde, onziyeko obulamu bwange; kubanga waakiri nfe okusinga okuba omulamu.
4 Mukama n'ayogera nti Ggwe okoze bulungi okusunguwala?
5 Awo Yona n'afuluma mu kibuga n'atuula ku luuyi olw'ekibuga olwolekedde ebuvanjuba n'asiisira eyo ekisiisira n'atuula omwo mu kisiikirize kyakyo okutuusa lw'aliraba ekibuga bwe kiriba.
6 Mukama Katonda n'ategeka ekiryo n'akimeza awali Yona kimusiikirize ku mutwe gwe, kimuwonye ennaku ze yali alabye. Awo Yona n'asanyuka nnyo olw'ekiryo.
7 Naye Katonda n'ategeka ekiwuka obudde bwe bwakya enkya, ne kiruma ekiryo ne kiwotoka.
8 Awo olwatuuka enjuba bwe yavaayo, Katonda n'ategeka embuyaga ez'obuvanjuba ez'olubugumu, omusana ne gwokya Yona mu mutwe gwe, n'azirika n'asaba afe, n'ayogera nti Waakiri nfe okusinga okuba omulamu.
9 Katonda n'agamba Yona nti Ggwe okoze bulungi okusunguwala ku lw'ekiryo? N'ayogera nti Nkoze bulungi okusunguwala okutuusa lwe ndifa.
10 Mukama n'ayogera nti Osaasidde ekiryo kyotaakolera mulimu so ky'otaameza; ekyamerera ekiro ekimu, ne kibulira ekiro ekimu;
11 nange sandisaasidde Nineeve, ekibuga ekyo ekinene; omuli abantu akasiriivu mu obukumi obubiri n'okusukkirirawo abatayinza kwawula mukono gwabwe ogwa ddyo n'omukono gwabwe ogwa kkono; era n'ensolo ennyingi?


text:
Bayibuli Eyogera Ki ku Kulya Ebisiyaga?
Bayibuli ky’egamba
Katonda akkiriza omusajja n’omukazi okwegatta nga bamaze kufumbiriganwa. (Olubereberye 1:
Wadde nga Bayibuli evumirira okulya ebisiyaga, tewagira kukyawa balyi ba bisiyaga. Mu kifo ky’ekyo, Abakristaayo basaanidde ‘okuwa abantu aba buli ngeri ekitiibwa.’
Kisoboka omuntu okuzaalibwa nga mulyi wa bisiyaga?
Wadde nga Bayibuli eraga nti ffenna tuzaalibwa ng’emitima gyaffe gyekubidde ku kukola bintu bikontana n’amateeka ga Katonda, teyogera ku ebyo ebigambibwa nti waliwo abantu abazaalibwa nga balyi ba bisiyaga. (Abaruumi 7:
By’oyinza okukola okwewala okwegomba okwegatta n’abantu ab’ekikula kyo.
Bayibuli egamba nti: “Mufiise ebitundu byammwe eby’omubiri ebiri ku nsi ku bikwata ku bugwenyufu.” (Abakkolosaayi 3:5) Okusobola okwewala okwegomba okubi okuyinza okukuviiramu okukola ebintu ebibi, weetaaga okufuga ebirowoozo byo. Bulijjo bw’ofuba okulowooza ku bintu ebirungi, kijja kukwanguyira okwewala okwegomba okubi. (Abafiripi 4:8; Yakobo 1:
N’abantu abeegomba okwegatta nga tebannaba kufumbiriganwa, balina okufuba okweggyamu okwegomba okwo basobole okukolera ku mitindo gya Katonda egiri mu Bayibuli. Ng’ekyokulabirako, abo abali obwannamunigina nga balina essuubi ttono ery’okufumbirwa oba ery’okuwasa, oba abo abali mu bufumbo naye nga munnaabwe mu bufumbo tasobolerako ddala kwegatta, basalawo okwefuga ne bwe baba nga bafuna ebikemo. Abantu ng’abo basobola okubaawo nga basanyufu. N’abo abeegomba okwegatta n’abantu be bafaanaganya nabo kikula basobola okwefuga bwe kiba nga ddala baagala okusanyusa Katonda.


text:
MINISITA omubeezi ow’ebyenjigiriza ebya waggulu, Dr. JC Muyingo agambye nti mu kisanja ky’omulundi guno beetegefu okuggoggola ekitongole ky’ebyenjigiriza...
ENNAKU zino, okuweerera omwana n’omutuusa ku yunivasite si kya muzannyo era abazadde abamu naddala ab’enfuna entono kye bakola omwana olumalako S.6 nga...
ABAYIZI okubeera n’obubaga ku masomero kya tteeka mu masomero agamu wabula oluusi engeri gye bukwatibwamu bufuuka bwa bulabe.
Aba ddukanya essomero lya Zimwe pulayimale e Kyannamukaaka, mu disitulikiti y’e Masaka, beekkokodde embeera embi essomero lino gye lirimu etuusizza abayizi...
04 Jul 2017
04 Jul 2017
04 Jul 2017
04 Jul 2017
04 Jul 2017


text:
Chapter 15
1 Musa n'abaana ba Isiraeri ne balyoka bamuyimbira Mukama oluyimba luno ne boogera nti Ndimuyimbira Mukama, kubanga yawangulidde ddala: Embalaasi n'omwebagazi waayo yabisudde mu nnyanga.
2 Mukama ge maanyi gange, era lwe luyimba lwange, Anfuukidde obulokozi bwange: Ono ye Katonda wange, nange ndimutendereza; Ye Katonda wa kitange, nange ndimugulumiza.
3 Mukama ye muzira okulwana: Mukama lye linnya lye,
4 Amagaali ga Falaawo n'eggye lye yabisudde mu nnyanja: N'abakungu be be yalonda basaanyeewo mu Nnyanja Emmyufu.
5 Obuziba bubasaanikidde: Basse mu buziba ng'ejjinja.
6 Omukono gwo ogwa ddyo, Mukama, gulina ekitiibwa mu maanyi, Omukono gwo ogwa ddyo, Mukama, gubetenta omulabe.
7 Era mu bukulu obw'okusinga kwo obasuula abakulumba: Otuma obusuugu bwo, ne bubasiriiza ng'ebisasiro.
8 Era n'omukka ogw'omu nnyindo zo amazzi gaalinnyisibwa. Ebitaba ne biyimirira entuumo; Obuziba ne bukwata mu mutima ogw'ennyanja.
9 Omulabe n'ayogera nti Naagoberera, naatuuka, naagereka omunyago: Okwegomba kwange kunakkusibsva ku bo; Naasowola ekitala kyange, omukono gwange gulibazikiriza.
10 Wakunsa omuyaga gwo, ennyanja n'ebasaanikira: Baasaanawo nga lisasi mu mazzi ag'amaanyi.
11 Ani afaanana nga ggwe, Mukama, mu bakatonda? Ani afaanana nga ggwe alina ekitiibwa mu butukuvu, Ow'entiisa mu kutenderezebwa, akola amagero?
12 Wagolola omukono gwo ogwa ddyo, Ensi n'ebamira.
13 Ggwe mu kisa kyo wabakulembera abantu be wanunula: N'obaleeta mu maanyi go okutuuka mu kifo kyo ekitukuvu.
14 Amawanga gaawulira, ne gakankana: Obulumi bwabakwata abatuula mu Bufirisuuti.
15 Abakungu ab'omu Edomu ne balyoka beewuunya; Ab'amaanyi ab'omu Mowaabu, okukankana kubakwata: Abatuula mu Bukanani bonna bayenjebuka.
16 Okutekemuka n'entiisa bibaguddeko; Mu bukulu obw'omukono gwo batudde ng'ejjinja; Okutuusa abantu bo lwe balisomoka, Mukama, Okutuusa abantu lwe balisomoka be weefunira.
17 Olibayingiza, olibasimba ku lusozi olw'obusika bwo, Ekifo kye weerongooseza, Mukama, okutuula omwo, Awatukuvu wo, Mukama, emikono gyo we gyanyweza.
18 Mukama alifuga emirembe n'emirembe.
19 Kubanga embalaasi za Falaawo ne ziyingira wamu n'amagaali ge n'abeebagala mu nnyanja, Mukama n'azzaawo amazzi ag'omu nnyanja ku bo; naye abaana ba Isiraeri ne batambula ku lukalu wakati mu nnyanja.
20 Miryamu, nabbi, mwannyina Alooni, n'atwala ensaasi mu mukono gwe; abakazi bonna ne bafuluma ne bamugoberera nga balina ensaasi nga bazina.
21 Miryamu n'abaddamu nti Mumuyimbire Mukama, kubanga yawangulidde ddala; Embalaasi n'omwebagazi waayo yabisudde mu nnyanja.
22 Musa n'atambuza Isiraeri okuva ku Nnyanja Emmyufu, ne bavaamu ne batuuka mu ddungu lya Ssuuli; ne bagenda ennaku ssatu mu ddungu ne batalaba mazzi.
23 Bwe baatuuka e Mala, ne batayinza kunywa ku mazzi ge Mala, kubanga gaali gakaawa : kyekyava kiyitibwa erinnya lyakyo Mala.
24 Abantu ne bamwemulugunyiza Musa, nga boogera nti Tunaanywa ki?
25 N'akaabira Mukama; Mukama n'amulaga omuti, n'agusuula mu mazzi, amazzi ne gafuuka amalungi. Awo we yabalagirira etteeka n'e mpisa, n'abakemera awo;
26 n'ayogera nti Oba nga oliwulira nnyo eddoboozi lya Mukama Katonda wo, n'okola obutuukirivu mu maaso ge, n'owulira amateeka ge, n'okwata by'alagira byonna, sirikuteekako ggwe endwadde zonna ze nnateeka ku Bamisiri: kubanga nze Mukama akuwonya.
27 Ne batuuka Erimu, awali ensulo z'amazzi ekkumi n'ebbiri, n'enkindu ensanvu: ne basula awo awali amazzi.


text:
Mu bimu ku bye bakkiriziganyizzaako kuliko; tewali kusenda bbaala z’abasuubuzi nga tebasasuddwa oba okufunirwa ebifo we bagira nga bapangisa ng’omulimu bwe gukolebwa.
Yinginiya w’ekitongole ky’amazzi Alex Gisagara yategeezezza nti okusenda kusookedde mu kibangirizi ekitaliimu bbaala na bizimbe “Tugenda kuyisa emidumu ebbali w’ekifo era tetugenda kutwala ttaka.
KCCA y’erina obuvunaanyizibwa bw’okusasula oba okukyusa abasuubuzi ng’ekiseera ky’okuyisaawo emidumu kituuse. Tetugenda kubamenya okuggyako ng’enjuyi zonna zikkiriziganyizza”, Gisagara bwe yagambye.
Yayongeddeko nti, omudumu omunene oguzimbibwa okuva ku luguudo lwa Dewinton gugenda kuyingira mu Centenary Park.
Gugenda kutambuza kazambi okuva mu bitundu bya Kampala eby’enjawulo.
Okukkiriziganya kuddiridde obunkenke obwabaddewo ng’abakolera mu Centenary Park bagamba nti bagenda kubamenya ate nga ne Sarah Kizito naye alumiriza nti luno lukwe okumuggyako ekifo kino.
Godfrey Nyakana, bba wa Sarah Kizito yategeezezza nti KCCA, ye yababuzaabuza ng’empapula ze yabawa ziraga nti emidumu gigenda kuyita wakati mu kifo kino.
Yagambye nti bakkirizza bayiseemu emidumu gino kyokka tagenda kubakkiriza kukwata ku kizimbe kyonna. Ekiwandiiko ekyafulumiziddwa KCCA, kyategeezezza nti obwannannyini bw’ettaka buli mu mikono gyabwe kubanga endagaano ya KCCA ne Nalongo Estates yaggwaako dda.
Amyuka omwogezi wa KCCA, Robert Kalumba yategeezezza nti ekifo kino kigenda kukolebwamu pulojekiti ennene bbiri; oluguudo oluyita waggulu n’emidumu gya kazambi n’amazzi.
Abasuubuzi abakolera mu kifo bagamba nti bakyasasula kkampuni ya Nalongo Estates ate ne KCCA baagisasula ssente za layisinsi.


text:
Chapter 5
1 Awo Musa n'ayita Isiraeri yenna n'abagamba nti Wulira, ggwe Isiraeri, amateeka n'emisango bye njogera mu matu gammwe leero, mubiyige, mubikwatenga okubikola.
2 Mukama Katonda waffe yalagaanira endagaaao naffe ku Kolebu.
3 Mukama teyalagaana ndagaano eyo ne bajjajja baffe, naye naffe ffe, abali wano fenna nga balamu leero.
4 Mukama Yayogera nammwe nga mulabagana n'amaaso ku lusozi ng'ayima wakati mu muliro,
5 (nnayimirira wakati wa Mukama nammwe mu biro ebyo, okubalaga ekigambo kya Mukama: kubaaga mwali mutidde olw'omuliro ne mutalinnya ku lusozi;) ng'ayogera nti
6 Nze Mukama Katonda wo eyakuggya mu nsi y'e Misiri, mu nnyumba y'obuddu.
7 Tobanga na bakatonda balala we ndi.
8 Teweekoleranga kifaananyi kyole, ekifaananyi ky'ekintu kyonna ekiri mu ggulu waggulu, newakubadde wansi ku ttaka, newakubadde mu mazzi agali wansi w'ettaka:
9 tobivuunamiranga, so tobiweerezanga: kubanga nze Mukama Katonda wo ndi Katonda wa buggya, awalana ku baaaa obubi bwa bajjajja baabwe, ne ku bannakabirye ne ku bannakasatwe ku abo abankyawa;
10 era addiramu abantu nkumi na nkumi ku abo abanjagala, abeekuuma amateeka gange.
11 Tolayiriranga bwereere linnya lya Mukama Katonda wo: kubanga Mukama talimutowooza nga taliiko musango omuntu alayirira obwereere erinnya lye.
12 Okwatanga olunaku olwa ssabbiiti okulutukuza, nga Mukama Katonda wo bwe yakulagira.
13 Ennaku omukaaga okolanga n'omala emirimu gyo gyonna:
14 naye olunaku olw'omusanvu ye ssabbiiti ya Mukama Katonda wo: tolukolerangako mirimu gyonna ggwe newakubadde mutabani wo newakubadde muwala wo, newakubadde omuddu wo, newakubadde omuzaana wo; newakubadde ente yo, newakubadde endogoyi yo, newakubadde ebisolo byo byonna, newakubadde munnaggwanga wo ali ewuwo; omuddu wo n'omuzaana wo bawummulenga: era nga naawe.
15 Era onojjukiranga nga wali muddu mu nsi y'e Misiri, Mukama Katonda wo n'akuggyamu n'engalo ez'amaanyi n'omukono ogwagololwa: Mukama Katonda wo kyeyava akulagira okwekuumanga olunaku olwa ssabbiiti.
16 Kitaawo ne nnyoko obassangamu ekitiibwa, nga Mukama Katonda wo bwe yakulagira: ennaku zo zibe nnyingi, era olabe ebirungi ku nsi Mukama Katonda wo gy'akuwa.
17 Tottanga.
18 So toyendanga:
19 So tobbanga.
20 So towaayirizanga muntu munno:
21 So teweegombanga mukazi wa muntu munno, so toyaayaaniranga nnyumba ya muntu munno, newakubadde ennimiro ye, newakubadde omuddu we, newakubadde omuzaana we, newakubadde ente ye newakubadde endogoyi ye, newakubadde ekintu kyonna ekya muntu munno.
22 Ebigambo ebyo Mukama yabibuulira ekibiina kyammwe kyonna ku lusozi ng'ayima wakati mu muliro ne mu kire ne mu kizikiza ekikutte, n'eddoboozi ddene: n'atayongerako birala. N'abiwandiika ku bipande bibiri eby'amayinja n'agampa:
23 Awo olwatuuka, bwe mwawulira eddoboozi nga liva mu kizikiza wakati, olusozi nga lwaka omuliro, ne munsemberera, abakulu bonna ab'ebika byammwe, n'abakadde bammwe;
24 ne mwogera nti Laba, Mukama Katonda waffe atulaze ekitiibwa kye n'obukulu bwe, era tuwulidde eddoboozi lye nga liva mu muliro: wakati: tulabye leero nga Katonda ayogera n'omuntu n'aba mulamu:
25 Kale kaakano twandifiiridde ki? kubanga omuliro guno omungi gunaatuzikiriza: bwe tunaawulira nate eddoboozi lya Mukama Katonda waffe, tunaafa.
26 Kubanga ani ku balina omubiri bonna eyali awulidde eddoboozi lya Katonda omulamu nga lyogera nga liva mu muliro wakati, nga ffe bwe tuwulidde, n'aba mulamu?
27 Ggwe sembera owulire byonna Mukama Katonda waffe by'anaayogera: olyoke otubuulire byonna Mukama Katonda waffe by'anaakubuulira; naffe tulibiwulira ne tubikola.
28 Mukama n'awulira eddoboozi ly'ebigambo byammwe bwe mwayogera nange; Mukama n'aŋŋamba nti Mpulidde eddoboozi ly'ebigambo by'abantu bano, bye bakubuulidde: boogedde bulungi byonna bye bagambye.
29 Singa mulimu omutima mu bo ogufaanana bwe guti n'okutya bandintidde ne beekuumanga ebiragiro byange byonna ennaku zonna, balyoke balabe ebirungi n'abaana baabwe emirembe gyonna
30 Genda obagambe nti Muddeeyo mu weema zammwe.
31 Naye ggwe, yimirira wano we ndi; nange n'akubuulira ekiragiro kyonna n'amateeka n'emisango by'olibayigiriza, balyoke babikolenga mu nsi gye mbawa okugirya.
32 Kale munaakwatanga okukola nga Mukama Katonda wammwe bwe yabalagira: temukyamiranga ku mukono ogwa ddyo newakubadde ku gwa kkono.
33 Munaatambuliranga mu kkubo lyonna Mukama Katonda wammwe lye yabalagira, mulyoke mubenga abalamu, era mulabe ebirungi, era mumale ennaku nnyingi mu nsi gye mulirya.


text:
Ennamba Eziri mu Bayibuli Zirina Makulu Ki? Bayibuli Eyogera Ki ku Balagula nga Bakozesa Ennamba?
Bayibuli ky’egamba
Mu Bayibuli, ennamba zitera obutaba na makulu makusike, naye oluusi zisobola okuba n’amakulu amakusike oba ag’akabonero. Ennamba bw’eba erina amakulu ag’akabonero, ennyiriri eziriraanyeewo zitera okukiraga. Ka tulabe ezimu ku nnamba eziri mu Bayibuli, oluusi eziba n’amakulu ag’akabonero:
1 Okubeera obumu. Ng’ekyokulabirako, Yesu yasabira abagoberezi be nti: “Bonna basobole okubeera omu, nga ggwe Kitange bw’oli obumu nange, era nga nange bwe ndi obumu naawe.”
—Yokaana 17:21; Matayo 19:6.
2 Bwe waabangawo omusango, abajulizi babiri be baabanga beetaagibwa okukakasa ensonga. (Ekyamateeka 17:6) Mu ngeri y’emu, okwolesebwa oba ebigambo bwe byaddibwangamu emirundi ebiri, kyakakasibwanga nti bituufu era nti birina okutuukirira. Ng’ekyokulabirako, Yusufu bwe yali annyonnyola Falaawo kabaka wa Misiri ekirooto kye, yamugamba nti: “Ekirooto kyaddiddwamu emirundi ebiri eri Falaawo olw’okuba Katonda ow’amazima amaliridde okukola ekintu ekyo era mangu Katonda ow’amazima ajja kukituukiriza.” (Olubereberye 41:32) Mu bunnabbi, “amayembe abiri” gasobola okutegeeza obufuzi obw’emirundi ebiri, ng’obufuzi bwa Bumeedi ne Buperusi nnabbi Danyeri bwe yayogerako.
—Danyeri 8: 20, 21; Okubikkulirwa 13:11.
3 Ng’abajulizi abasatu bwe baakakasanga nti ensonga ntuufu, ensonga bw’eddibwamu emirundi esatu eba ekakasiddwa oba eba eggumiziddwa.
—Ezeekyeri 21:27; Ebikolwa 10: 9- 16; Okubikkulirwa 4:8; 8: 13.
4 Ennamba eno eyinza okutegeeza nti ekintu kituukiridde mu ngeri gye kyakulamu oba engeri gye kikolamu, nga mu bigambo bino: “ku nsonda ennya ez’ensi.”
—Okubikkulirwa 7:1; 21:16; Isaaya 11:12.
6 Olw’okuba ennamba eno ebulako emu okuwera omusanvu, ate nga nnamba musanvu etera okukiikirira ekintu ekijjuvu, mukaaga ekiikirira ekintu ekitali kijjuvu oba ekitatuukiridde oba ekintu ekirina akakwate n’abalabe ba Katonda.
—1 Ebyomumirembe 20:6; Danyeri 3:1; Okubikkulirwa 13:18.
7 Ennamba eno ekozesebwa okukiikirira ekintu ekijjuvu. Ng’ekyokulabirako, Katonda yalagira Abayisirayiri okwetooloola ekibuga Yeriko ennaku musanvu era n’okukyetooloola emirundi musanvu ku lunaku olw’omusanvu. (Yoswa 6:
15) Bayibuli erimu ebyokulabirako ebirala bingi ebikwata ku ngeri nnamba musanvu gye yakozesebwangamu. (Eby’Abaleevi 4:6; 25:8; 26:18; Zabbuli 119:164; Okubikkulirwa 1: 20; 13:1; 17:10) Yesu yagamba omutume Peetero nti ‘alina okusonyiwa muganda emirundi 77, so si emirundi musanvu.’ Enkozesa ya nnamba “musanvu” eraga nti Peetero “teyalina kulekera awo kusonyiwa.” —Matayo 18:21, 22.
10 Ennamba eno esobola okutegeeza nti ekintu kijjuvu.
—Okuva 34:28; Lukkka 19:13; Okubikkkulirwa 2: 10.
12 Ennamba eno erabika etegeeza enteekateeka ya Katonda enzijuvu. Ng’ekyokulabirako, mu kwolesebwa okukwata ku ggulu Yokaana kwe yafuna, yalaba ekibuga ekirina “amayinja g’omusingi 12, nga gawandiikiddwako amannya 12 ag’abatume.” (Okubikkulirwa 21:14; Olubereberye 49:28) Era n’ennamba z’ogabiramu 12 ne watasigalawo nfissi nazo zisobola okuba n’amakulu ge gamu.
—Okubikkulirwa 4:4; 7: 4-8.
40 Ebbanga eryayitangawo wabeewo okusalirwa omusango oba okubonerezebwa, lyakwataganyizibwanga n’ennamba eno.
—Olubereberye 7:4; Ezeekyeri 29:11, 12.
Abalagula nga bakozesa ennamba
Amakulu g’ennamba eziri mu Bayibuli si ge gamu n’ennamba abamu ze bakozesa okulagula. Abalagula mu ngeri eno banoonya amakulu agali mu nnamba emu oba eziwerako oba omugatte gwazo. Ng’ekyokulabirako, Abayudaaya abaali bakkiririza mu njigiriza eno beekenneenya ebyawandiikibwa eby’Olwebbulaniya (Endagaano Enkadde) nga bakozesa enkola eno basobole okulaba akabonero akali mu nnamba ezo. Okukozesa ennamba mu ngeri eyo kuba kulagula era ekyo Katonda takyagalirako ddala.


text:
Ebyobulamu
Ab’omwenge bagenze mu malwaliro
Ali Mivule
February 3rd, 2016
Abasogozi b’omwenge batandise kawefube w’okubangula abantu ku kabi akali mu kunywa ennyo omwenge mu malwaliro.
Omukulu mu kkampuni ya Nile Breweries Onapito Ecomoroit agamba nti kampeyini eno bagisoosezza mu bakyala abali embuto okulaba nti tebanywa mwenge kubanga gwa bulabe eri omwana.
Kawefube eno bagenda ku mutuusa mu malwaliro gonna amanene mu ggwanga.
Atwala eddwaliro lye Naguru Dr Edward Nadumba agamba nti abakyala bangi abali embuto banywa omwenge ekikosa abaana era nga beetaga okubangulwa buli lunaku ku nsonga eno.


text:
Chapter 42
1 Laba omuweereza wange gwe mpanirira; omulonde wange obulamu bwange gwe busanyukira: ntadde omwoyo gwange ku ye; alyolesa omusango eri ab'amawanga.
2 Talireekaana so taliyimusa so taliwuliza ddoboozi lye mu luguudo.
3 Olumuli olubetentefu talirumenya so n'enfuuzi ezinyooka talizizikiza: alyolesa omusango mu mazima.
4 Talizirika so talikeŋŋentererwa okutuusa lw'alisimba omusango mu nsi; n'ebizinga biririndirira amateeka ge.
5 Bw'atyo bw'ayogera Katonda, Mukama eyatonda eggulu n'alibamba; eyayanjuluza ensi n'ebyo ebigivaamu; awa omukka abantu abagiriko n'omwoyo abo abagitambulako:
6 nze Mukama nakuyita mu butuukirivu, era naakwatanga ku mukono gwo era naakukuumanga, ne nkuwa okubanga endagaano y'abantu, okubanga omusana eri ab'amawanga;
7 okuzibula amaaso g'abazibe b'amaaso, okuggya abasibe mu bunnya, n'abo abatuula mu kizikiza mu nnyumba ey'ekkomera.
8 Nze Mukama; eryo lye linnya lyange: n'ekitiibwa kyange sirikiwa mulala, newakubadde ettendo lyange eri ebifaananyi ebyole.
9 Laba, ebyasooka okubaawo bituuse, n'ebiggya mbibuulira: nga tebinnaba kulabika mbibabuulira.
10 Mumuyimbire Mukama oluyimba oluggya, n'ettendo lye okuva ku nkomerero y'ensi; mmwe abaserengetera ku nnyanja ne byonna ebigirimu, ebizinga n'ababituulako.
11 Eddungu n'ebibuga byamu biyimuse eddoboozi lyabyo, ebyalo Kedali mw'atuula; abatuula mu Seera bayimbe, boogerere waggulu nga bayima ku ntikko z'ensozi.
12 Bamuwe Mukama ekitiibwa, era babuulire ettendo lye mu bizinga.
13 Mukama alifuluma ng'ow'amaanyi; alibakwasa obuggya ng'omutabaazi: alireekaana, weewaawo, alyogerera waggulu; alikola abalabe be eby'amaanyi.
14 Naludde okusirika; nabeerera awo ne nzibiikiriza: kaakano naayogerera waggulu ng'omukazi alumwa okuzaala; naalaakiira ne mpejjerawejjera wamu.
15 Ndizikiriza ensozi n'obusozi, ne mpotosa emiddo gyako gyonna; era ndifuula emigga ebizinga ne nkaliza ebidiba.
16 Era ndireeta abazibe b'amaaso mu kkubo lye batamanyi; mu mpitiro ze batamanyi mwe ndibayisa: ndifuula ekizikiza okuba omusana mu maaso gaabwe, n'ebifo ebikyamu ndibigolola. Ebyo ndibikola so siribaleka.
17 Balikyusibwa okudda ennyuma, balikwasibwa ensonyi nnyingi, abeesiga ebifaananyi ebyole, abagamba ebifaananyi ebisaanuuse nti Mmwe muli bakatonda baffe.
18 Muwulire, mmwe abaggavu b'amatu; mutunule, mmwe abazibe b'amaaso, mulyoke mulabe.
19 Ani omuzibe w'amaaso wabula omuweereza wange? oba muggavu wa matu wabula omubaka wange gwe ntuma? ani omuzibe w'amaaso ng'oyo eyatabagana nange era omuzibe w'amaaso ng'omuweereza wa Mukama?
20 Olaba bingi naye teweetegereza; amatu ge gagguse naye tawulira.
21 Mukama yasiima, olw'obutuukirivu bwe, okukuza amateeka n'okugassaamu ekitiibwa.
22 Naye bano be bantu abaanyagibwa ne batemulwa bo bonna bateegebwa mu bunnya, era bakwekeddwa mu nnyumba ez'amakomera: ba kunyagibwa so tewali awonya; ba kukambuulibwa so tewali ayogera nti Zzaayo.
23 Ani ku mmwe anaategera ekyo okutu? anaategereza n'awulira olw'ebiro ebigenda okujja?
24 Ani eyawaayo Yakobo okukambuulibwa ne Isiraeri eri abanyazi? si Mukama? oyo gwe twayonoona, so tebaaganya kutambulira mu makubo ge, so tebaagondera mateeka ge.
25 Kyeyava amufukako ekiruyi eky'obusungu bwe n'amaanyi ag'entalo; ne kimwokya enjuyi zonna era teyamanya; era kyamusonsomola, era teyakissaako mwoyo.